Ako zapadnúť s cukrovkou v detskom kolektíve

Diagnóza by nemala byť pri nástupe do školy problémom. Realita býva iná.

V detskom veku sa väčšinou vyskytuje cukrovka prvého typu, pri ktorej dochádza k poškodeniu buniek pankreasu a tie následne nedokážu produkovať inzulín potrebný na odbúravanie glukózy zo stravy. Hladina cukru v krvi pacienta tak stúpa. Na Slovensku podľa údajov ministerstva zdravotníctva trpí cukrovkou 1400 detí a mladých ľudí do 19 rokov. Choroba neobchádza ani najmenších a s diagnózou diabetes melitus bojuje 89 detí mladších ako 6 rokov. „Mojej dcére Klárke zistili cukrovku, keď mala asi dva a pol roka. Určitý čas bola nervóznejšia a potila sa, a bolo to aj mne dosť podozrivé. A potom som mala pocit, že nejako viac začala cikať, ale v podstate len jeden večer, pretože hneď na druhý deň sme išli na krv a hneď sme aj zostali v nemocnici na JIS-ke. Potom ešte dva-tri týždne trvalo nastavovanie na inzulín, keď sme boli stále v nemocnici,“ spomína Mirela, mama teraz už päťročnej Klárky. Celá rodina si podľa nej postupne na ochorenie dcéry zvykla a naučila sa s ním žiť. Problémy však nastali, keď mala Klárka nastúpiť do škôlky. „Bola som v dvoch škôlkach, cirkevnej aj mestskej, a povedali mi, že tam musí byť pre takéto prípady nejaký asistent a že je náročné ho zohnať,“ hovorí Mirela, ktorej dcéru preto do kolektívu v týchto zariadeniach neprijali.   Do materskej školy môžu deti nastupovať spravidla od veku troch rokov. Diagnóza, akou je diabetes mellitus, by pritom nemala byť podľa zákona problémom. „Výskyt cukrovky u dieťaťa nie je hneď dôvodom na predčasné ukončenie predprimárneho vzdelávania. Takéto riešenie by bolo diskriminačné,“ uvádza hovorkyňa ministerstva školstva Eva Koprena. Na druhej strane však škôlka pri prijímaní dieťaťa musí zvážiť, či má preňho pri prípadnej diagnóze vytvorené vhodné podmienky. A práve tu narážajú rodičia detí s cukrovkou na problém. „Podávanie liekov či pichanie injekcií v materskej škole neupravuje žiadny právny predpis. Túto problematiku treba ošetriť v školskom poriadku, ktorý patrí k povinnej pedagogickej dokumentácii. Každá materská škola si musí tieto podrobnosti rozpracovať, pričom prihliada na to, že učiteľky materskej školy nie sú oprávnené podávať deťom lieky – antibiotiká, prípadne lieky, ktorých nesprávne podanie by mohlo ohroziť život dieťaťa, a platí to aj pri aplikovaní injekcií,“ uvádza hovorkyňa ministerstva. Podľa ktorej si škôlka môže individuálne s rodičmi dohodnúť podávanie liekov na určité časové obdobie alebo život zachraňujúcich liekov. Aj na to však musia byť v zariadení vytvorené vhodné podmienky.   Pokiaľ materské školy vytvoria pre deti so zdravotnými problémami, ako je diabetes mellitus, vhodné podmienky. Keďže pedagogický personál nie je povinný a ani oprávnený takýmto deťom podávať inzulín, musia na zdravotnícke úkony zamestnať odborníka so zdravotníckym vzdelaním. Tak to funguje aj v materskej škole na Nedbalovej ulici v Nitre, kam v minulom školskom roku nastúpili tri malé pacientky s diabetom, tento rok k nim pribudli ďalšie dve deti. „Naša materská škola je iná v tom, že zriaďovateľ vytvoril podmienky pre deti choré a zdravotne oslabené, ktoré majú diagnózu diabetes mellitus. Tieto deti musia byť pod dohľadom zdravotnej sestry, ktorá je zamestnankyňou materskej školy a dohliada na zdravotný stav detí,“ uvádza riaditeľka škôlky Katarína Galová. Zároveň priznáva, že bez prítomnosti zdravotnej sestry by deti prijať nemohli. „Nielenže pedagogickí zamestnanci nemajú kompetenciu vykonávať tieto úkony, bolo by to aj na úkor ostatných detí, pretože to nie je len chvíľková záležitosť, tie deti treba sledovať, navážiť im stravu, a keď je v triede 20 detí, 17 z nich by bolo v tomto čase bez dozoru,“ hovorí riaditeľka. Keďže deti s diabetom sú považované za deti so špeciálnymi výchovnovzdelávacími potrebami, v jednej triede môžu byť len dve naraz.   Deti s diagnózou diabetes melitus sa od ostatných nijako nelíšia a ich choroba ich nebrzdí ani v detskom šantení či záujmoch. Vyžadujú však zvýšený dozor, pravidelné meranie glykémie, podávanie inzulínu a pri stravovaní počítanie sacharidových jednotiek – a to aj počas pobytu v materskej škole. Práve tieto úkony má na starosti zdravotná sestra. V nitrianskej škôlke je to Monika Cucorová, ktorá na deti dohliadala aj celý minulý rok. „Stále ich sledujem, počas celého pobytu v škôlke som pri nich. Meriam glykémiu pred každým jedlom," hovorí. Postupuje aj na základe informácií od matiek o tom, aká bola noc a predošlý večer, a glykémiu meria aj pred pobytom vonku, a pred obedom. Po obede idú deti oddychovať a počas toho – hodinku alebo hodinku a pol po obede, ich odmeriam zas, pretože tam už hrozí pokles glykémie pod normu,“ opisuje prácu zdravotná sestra.   Prístup ku každému dieťaťu je individuálny a neraz závisí aj od momentálnych potrieb. Práve preto musia byť deti pod neustálym dohľadom zdravotnej sestry Moniky Cucorovej. V škôlke pritom mnohé úkony prebiehajú priamo počas detských hier. „Počas činnosti, ako sa deti hrajú, pozriem pumpu, ak má senzor, keď treba, odmeriam glykémiu – chytím si len prst, dieťa sa hrá, počúva pani učiteľku, a ja pichnem a odmeriam glykémiu z prsta. Ani necítia, že by ich choroba nejako brzdila,“ hovorí Monika Cucorová. V Nitre je len jediná škôlka, ktorá do kolektívu prijíma malých diabetikov. Ministerstvo školstva má v rámci Slovenska informáciu tiež len o jednej takejto materskej škole v Bratislave. Presné štatistiky sa však v tomto smere nevedú, preto nie je vylúčené, že ich je na Slovensku viac.


Pápež František vyzval športových funkcionárov k obmedzeniu korupcie

VATIKÁN. Pápež František sa v stredu obrátil na športových funkcionárov s naliehavou žiadosťou, aby účinnejšie bojovali proti korupcii. Na prvej globálnej konferencii o viere a športe povedal, že šport treba chrániť pred manipuláciami a komerčným zneužívaním. "Bolo by smutné pre šport i pre ľudstvo, ak by ľudia nemohli dôverovať športovým výsledkom, alebo ak by cynizmus a rozčarovanie prehlušili zanietenie či radostnú a nezištnú účasť," citovala pápeža agentúra AP. Pápež sa takto vyjadril v období, keď športom otriasa rozsiahla korupcia v podobe škandálov v Medzinárodnej futbalovej federácii (FIFA) či ovplyvňovania výsledkov rôznych líg a zápasov. Na trojdňovú konferenciu vo Vatikáne pricestovali členovia Medzinárodného olympijského výboru (MOV), futbaloví funkcionári i športovci. "V športe, rovnako ako v živote, je súťaž o výsledok dôležitá, ale ešte dôležitejšie je hrať dobre a čestne," zdôraznil pápež. Vyjadril nádej, že stretnutie vo Vatikáne upozorní na dobro, ktoré šport a viera prinášajú spoločnosti. František odsúdil doping v športe, výsledky dosiahnuté pomocou dopingu označil za "sterilné" a vyzval športovcov, aby šport využívali na osobný rozvoj a súdržnosť. Osobitnými hosťami na slávnostnom otvorení konferencie nazvanej Šport v službách ľudstva boli generálny tajomník OSN Pan Ki-mun a predseda MOV Thomas Bach. "Jednou z mnohých hodnôt, ktoré majú spoločné šport a viera, je rešpektovanie dôstojnosti a rovnosti všetkých ľudí. V športe, rovnako ako vo viere, sme si všetci rovní," povedal Bach. "Princípy rovnosti a nediskriminácie umožňujú športu i viere propagovať naše zdieľané hodnoty solidarity a mieru."


Voľba ústavných sudcov: Pozrite si možné scenáre vývoja (video)

Minúta po minúte

Rozhádaná koalícia

Scenáre vývoja

Stĺpček šéfredaktorky

Komentár Tkačenka

Podcast

Čo všetko sa môže v parlamente odohrať v utorok?

Pozrite si možné scenáre vývoja okolo voľby nových ústavných sudcov. V hre sú všetky možnosti: od tej, že parlament navolí 18, teda plný počet kandidátov, až po možnosť, že voľba v pléne parlamentu bude neúspešná a Ústavný súd tak bude od 16. februára paralyzovaný. Existuje však aj scenár, že sa stane niečo medzi tým. Kandidátov na sudcov ústavného súdu bude parlament voliť v utorok o 17:00. Zatiaľ nie je jasné, či bude voľba tajná alebo verejná.


Švecová vyzýva podpredsedníčku Najvyššieho súdu na odchod

Ako dôvod pripomína závažné podozrenia voči Urbancovej zo zneužívania funkcií.

BRATISLAVA. Bývalá predsedníčka Najvyššieho súdu Daniela Švecová vyzýva súčasnú podpredsedníčku súdu Jarmilu Urbancovú, aby odstúpila z funkcie. Informovala o tom Daniela Švecová. Ako dôvod svojej výzvy pripomína závažné podozrenia v súvislosti s Urbancovou zo zneužívania funkcií a pripomenula článok Denníka N. V ňom sa uvádza, že mal so sudcom Vladimírom Sklenkom komunikovať obžalovaný z vraždy Jána Kuciaka Marian Kočner aj ohľadom Urbancovej. Tá mala podľa Kočnerových správ cez neho vybavené, aby ju zvolila Súdna rada za podpredsedníčku Najvyššieho súdu. Rovnako uviedol, že mal cez ňu vybaviť pre ĽSNS, aby neboli rozpustení rozsudkom Naajvyššieho súdu SR, v ktorého senáte Urbancová sedela. "Dňa 22. októbra 2019, vás desať sudcov Naajvyššieho súdu SR vyzvalo, aby ste sa bezodkladne vzdali funkcie podpredsedníčky Najvyššieho súdu," uvádza Švecová a pripomína, že je Urbancová momentálne zastupujúcou predsedníčkou Najvyššieho súdu. Pod výzvu na odchod Urbancovej sa podpísali sudcovia Juraj Kliment, Elena Berthotyová, Dušan Čimo, Peter Szabo, Miroslav Gavalec, Igor Belko, Rudolf Čirč, Pavol Farkaš, Peter Paluda a Marián Trenčan. Zastupujúcou, pretože sa Súdnej rade v prvej voľbe nepodarilo nového predsedu zvoliť. "Rovnako aj ja považujem za neakceptovateľné, aby ste pri tak závažných podozreniach stáli v čele Najvyššieho súdu, a preto sa k výzve na vaše bezodkladné vzdanie sa funkcie podpredsedníčky Najvyššieho súdu SR pripájam," uzatvára Švecová. Urbancová sa bráni Jarmila Urbancová na výzvu reagovala, že nemala nikdy žiaden elektronický ani osobný kontakt s kriminálne problémovými osobami ani s ľuďmi z takzvaných mafiánskych zoznamov. „V prípade bývalého asistenta Najvyššieho súdu Vladimíra Sklenku som vychádzala z informácií, že ide o dlhoročného vzorného policajta s previerkou Národného bezpečnostného úradu, ktorý napriek krátkej praxi sudcu dostal dôveru od bývalej ministerky spravodlivosti Lucie Žitňanskej viesť jeden z najdôležitejších súdov na Slovensku (istý čas bol poverený vedením Okresného súdu Bratislava I)," uviedla v stanovisku Urbancová. "Nemala som vedomosť a nemohla som ani predpokladať, že ide o osobu, ktorá udržiava kontakty a známosti so závadovými osobami. Ľudsky sa cítim zneužitá, podvedená a oklamaná,“ dodala Urbancová. Doplnila, že absolútne vylučuje akékoľvek zneužitie funkcie podpredsedníčky najvyššieho súdu a sudkyne v rozhodovacej činnosti. „Na odstúpenie z funkcie podpredsedníčky nemám žiaden dôvod,“ uzavrela.


Na Havaji pátrajú po podplaľačovi, založil požiare v troch hoteloch

V utorok plamene poškodili 28. poschodie hotela Grand Waikikian v Hilton Hawaiian Village.

HONOLULU. Havajská polícia vyšetruje požiare, ktoré niekto úmyselne založil v troch hoteloch v blízkosti pláže Waikiki v Honolulu. Prvý z nich zasiahol v nedeľu Alohilani Resort a spôsobil škodu vo výške štyritisíc dolárov (v prepočte približne 3600 eur). Druhý prípad sa stal na 14. podlaží hotela Waikiki Beachcomber by Outrigger, kde po sebe zanechal škodu za 1,8 milióna dolárov (zhruba 1,6 milióna eur). V utorok zas plamene poškodili 28. poschodie hotela Grand Waikikian v Hilton Hawaiian Village. Tamojšia polícia uviedla, že na záznamoch z bezpečnostných kamier je vidieť rovnakého muža, ktorý sa v spomínaných dňoch nachádzal vo všetkých troch hoteloch. Takisto potvrdili, že v druhom menovanom komplexe niekto vykradol dve izby, z ktorých evakuovali návštevníkov. Muž na záberoch pritom nesie najmenej dve batožiny podobné tým ukradnutým. Polícia žiada verejnosť, aby sa podelila o akékoľvek informácie o podozrivej osobe v bejzbalovej čiapke.


Irán plní podmienky jadrovej dohody, tvrdí šéf agentúry pre atómovú energiu

Jukija Amano dodal, že konečný verdikt je na šiestich mocnostiach.

VIEDEŇ. Generálny riaditeľ Medzinárodnej agentúry pre atómovú energiu (MAAE) Jukija Amano v pondelok uviedol, že Irán "realizuje podmienky" dohody, v ktorej sa pred dvoma rokmi zaviazal obmedziť svoj jadrový program výmenou za zrušenie súvisiacich sankcií. Dodal však, že konečný verdikt ohľadne dodržiavania dohody je na šiestich svetových mocnostiach, ktoré ju s Teheránom uzavreli. Informovala o tom agentúra AP. Amano sa takto vyjadril na pravidelnom štvrťročnom zasadnutí 35-člennej Rady guvernérov MAAE, ktoré prebieha tento týždeň vo Viedni. Slová o plnení dohody zo strany Teheránu vyslovil v čase, keď pochybnosti o jej dodržiavaní vyjadrili predstavitelia americkej administratívy, konštatovala AP. Administratíva amerického prezidenta Donalda Trumpa má najbližšie v polovici októbra potvrdiť, či Irán plní podmienky stanovené v dohode. Samotný Trump nedávno vyslovil názor, že takéto potvrdenie neočakáva.


Študentka žaluje Nový Zéland, aby viac bojoval proti zmenám klímy

Nechce, aby jej rovesníci znášali následky nedostatočného boja proti zmene klímy.

WELLINGTON. Novozélandská študentka práva zažalovala tamojšiu vládu za jej politiku o klíme. Sarah Thomson dúfa, že svojím krokom donúti vládu zamerať sa na ambicióznejšie ciele spojené so zmenou podnebia. Proces sa začal v pondelok na Vyššom súde vo Wellingtone a bude trvať tri dni, pričom sudca môže svoje rozhodnutie zverejniť o niekoľko mesiacov. Dvadsaťšesťročná žena sa s vládou súdi pre jej záväzky súvisiace s klímou. Na základe Parížskej klimatickej dohody, ktorú Nový Zéland podpísal, plánuje do roku 2030 znížiť emisie skleníkových plynov o 11 percent, na ich úroveň v roku 1990. Thomson vo svojej žalobe tieto záväzky kritizuje. Napríklad ten, že svet by mal znížiť teplotu Zeme, ktorá je v súčasnosti o 2 stupne Celzia vyššia, ako pred industrializáciou. "Zníženie pod 2 stupne by nemal byť cieľ. Je to úroveň, ktorá nie je príšerne desivá, ale iba desivá. Aj Parížska dohoda považuje za lepší cieľ zníženie pod 1,5 stupňa," hovorí Thomsonovej právnik. Vláda naopak tvrdí, že ich cieľ Parížskej dohody je primeraný a ambiciózny a stanovili ho až po dôkladnej konzultácii. Zároveň v súdnych dokumentoch uviedla, že Nový Zéland je malá krajina na to, aby zaznamenala zreteľné rozdiely, aj keby emisie nevypúšťala vôbec. "Chcem, aby Nový Zéland urobil viac. Chcem, aby to vláda brala vážne. Chcem, aby ju naozaj trápila budúcnosť mladých Novozélanďanov, pretože my budeme tí, ktorí sa budú potýkať s následkami," uviedla Thomson, ktorá sa pri žalobe inšpirovala podobnými prípadmi vo svete. Takým je napríklad proces v Holandsku v roku 2015, keď súd nariadil vláde, aby znížila emisie skleníkových plynov. Holandská vláda sa proti rozhodnutiu odvolala.


Cehlárik bol druhou hviezdou zápasu, Fehérváry sa po návrate do AHL opäť blysol

BRATISLAVA. Slovenskí útočníci Peter Cehlárik a Róbert Lantoši gólmi prispeli k triumfu hokejistov Providence Bruins na ľade Belleville Senators v sobotňajšom zápase AHL. Cehlárik okrem gólu pridal aj asistenciu a dva plusové body, čo mu vynieslo honor druhej hviezdy zápasu. Lantoši mal na konci až tri plusové body. V zdolanom tíme nastúpil obranca Christián Jaroš, ale stretnutie ukončil bez bodového zápisu. Cehlárik má zo štyroch zápasov 5 bodov (4+1) a nesie výrazný podiel na druhom mieste Providence v tabuľke Atlantickej divízie AHL.Prvý gól v novej sezóne v sobotu dosiahol Marián Studenič. Jeho tím Binghamton Devils však doma prehral s Hartfordom Wolf Pack 3:4 po predĺžení. Vo víťaznom tíme sa brankár Adam Húska prezentoval 30 zákrokmi z 33 striel. Hartford je lídrom Atlantickej divízie, aj celej Východnej konferencie AHL.Obranca Martin Fehérváry sa po bleskovom presune z tímu NHL Washington Capitals späť do Hershey v AHL blysol dvoma asistenciami a dvoma plusovými bodmi. Výrazne tým pomohol svojmu tímu Hershery Bears k víťazstvu 4:2 na ľade Lavalu. Útočníci Adam Ružička a Martin Pospíšil boli pri triumfe Stocktonu nad Bakersfieldom (4:3), ale nebodovali. Pospíšil sa však v druhom zápase v rozpätí dvoch dní pobil a dokopy má z týchto dvoch súbojov na konte až 22 trestných minút. Výsledky zápasov AHL so Slovákmi - sobota: /Martin Fehérváry (Hershey) si pripísal 2 asistencie, dvakrát vystrelil na bránku a mal dva plusové body/ /Christián Jaroš (Belleville) bol bez zápisu/ /Peter Cehlárik (Providence) strelil jeden gól, pridal jednu asistenciu, dvakrát vystrelil na bránku, mal dva plusové body a vyhlásili ho za 2. hviezdu zápasu/ /Róbert Lantoši (Providence) strelil 1 gól, mal jednu ďalšiu strelu a pripísal si tri plusové body/ /Marián Studenič (Binghamton) strelil 1 gól, trikrát vystrelil na bránku a mal jeden plusový bod/ /Adam Húska (Hartford) odchytal 60:38 min a dosiahol 30 zákrokov z 33 striel/ /Adam Ružička (Stockton) raz vystrelil na bránku a mal jeden plusový bod/ /Martin Pospíšil (Stockton) dostal 5 trestných minút za bitku/ /Marko Daňo (Cleveland) raz vystrelil na bránku/


Aubameyang šikovne potrestal chybu v rozohrávke, Arsenal zdolal Watford

Premier League

La Liga

Serie A

Česká liga

V udržaní stavu pomohla hosťom aj červená karta Deeneyho.

LONDÝN. Futbalisti londýnskeho Arsenalu zvíťazili v pondelňajšom zápase 34. kola najvyššej anglickej súťaže Premier League na ihrisku Watfordu najtesnejším rozdielom 1:0. Hostí sa ujali vedenia už v 10. minúte po presnom zásahu gabonského kanoniera Pierra-Emericka Aubameyanga a vo zvyšku duelu si kontrovali náskok. Darilo sa im to aj vďaka tomu, že už o minútu neskôr uvidel červenú kartu domáci útočník Troy Deeney. Watford - Arsenal 0:1 (0:1) Gól: 10. Aubameyang, ČK: 11. Deeney (Watford)


Interiérová dizajnérka radí, ako si jednoducho zútulniť domov

Inšpirujte sa niekoľkými základnými radami, ktoré vám pomôžu cítiť sa doma príjemne.

Nezáleží na tom, či sa chcete cítiť útulne a domácky vo veľkých alebo malých priestoroch, v pracovni, obývačke či spálni. V každom príbytku aj miestnosti sa dá vykúzliť taká atmosféra, aby ste sa doň radi vracali. Niekedy stačí zmena materiálu, či vhodný výber dekorácií. Na väčšinu zmien pritom ani netreba míňať horibilné sumy, sú skôr otázkou nápaditosti a vynaliezavosti. Čo je alfou a omegou pri zútulňovaní priestoru? Podľa interiérovej dizajnérky Margaréty Švecovej z Bonami útulný pocit domova dávajú jednoznačne prírodné materiály - to môže byť napríklad drevo v rôznych podobách, sklo či kameň. "Dôležitý je tiež správny výber textílií. Dekoračné vankúše z vlnených materiálov, koberec, jemná deka prehodená cez gauč, extra deky v pletenom košíku pri sedačke - to všetko vizuálne zútulní priestor obývačky aj spálne, deky v prípade potreby príjemne zahrejú," radí Švecová. Univerzálne použiteľným, a pritom pre všetkých dostupným prvkom sú aj sviečky, ktoré môže mať doma úplne každý. "Slúžia ako dekorácia a aromaterapia v jednom. Obmieňať ich môžete podľa štýlu a nálady a použiť ich môžete všade - na balkóne, na terase, na okenných parapetoch, na stole - okamžite vykúzlite prívetivú a hrejivú atmosféru," vymenúva odborníčka. Pri zútulňovaní domova záleží aj na tom, či ide o malometrážny byt s menšími, skromnejšie vyzerajúcimi izbami alebo napríklad bývanie s rozľahlejšími miestnosťami. "V malých priestroch sa dá pracovať s drobnejšími dekoráciami, jemnými vzormi na tapetách a textíliách a predovšetkým s farbami," hovorí Margaréta Švecová. Na steny a podlahu odporúča zvoliť svetlejšie tóny a dôležité je podľa nej menší priestor aj správne osvetliť. Aj to môže dopomôcť k optickému zväčšeniu a presvetleniu. Nábytok v malých izbách by nemal zahltiť priestor, vyberať by ste teda mali praktické a nie prehnane veľké kúsky, ktoré zaberú príliš veľa miesta. Ak vám chýba miesto na sedenie, Švecová odporúča namiesto veľkého kresla napríklad otoman (sedací nábytok bez operadiel). Ten môže mimochodom poslúžiť aj ako úložný priestor. Na sedenie je tiež vhodný puf - pletený podsedák, ktorý sa hodí do moderného aj tradičného interiéru. "Ideálne sú také kusy nábytku, ktoré sa dajú rôzne modifikovať a meniť svoj účel. Praktický je tiež mobilný nábytok," dodáva interiérová dizajnérka. Trochu inak je to práve vo väčších priestoroch, kde si môžete dovoliť experimentovať s farbami aj nábytkom. "Vo všeobecnosti sa obývacie priestory v súčasnosti zariaďujú hlavne jednoducho a sviežo, aby pôsobili vzdušne a ľahko. Dobrou voľbou sú i solitéry - výrazné kusy nábytku, pokojne i väčších rozmerov, či divokých farieb," povzbudzuje k interiérovým pokusom Švecová. V minulosti sa bazírovalo najmä na tom, aby priestor nebol príliš prekombinovaný, aby bolo zariadenie štýlovo a farebne jednotné. Dnes je to podľa dizajnérky celkom inak. "Veľmi populárny je eklektický štýl, teda mix vašich srdcových kúskov rôznych štýlov. Základ môže tvoriť škandinávska strohá pohovka v šedej farbe, doplnená o pletený puf, ktorý evokuje vidiek. Pridajte aj trochu glam prvkov v podobe medených odleskov (napríklad na menšom konferenčnom stolíku, lustri či stolnej lampe) a vankúše môžu hýriť etno vzromi. Cik-cak vzory, bodky, trblietavé nitky a bambuľky - umiernený minimalizmus dokonale oživia," odporúča. Miešanie štýlov je teda správny spôsob, ako môže vyznieť originalita majiteľa, no samozrejmosťou by mal byť racionálny výber s určitým citom, aby miestnosti neboli "preplácané" a aby interiér nevytváral dojem až príliš prekombinovaného gýču. "Vo všeobecnosti platí, že je dobré mať interiér izby zladený do jedneho hlavného, výrazného štýlu, ktorý by bol na prvý pohľad viditeľný. Na druhej strane však menšie experimentovanie ničomu neublíži. V takom prípade by som poradila použiť výrazné doplnky, alebo jeden kus nábytku práve v inom štýle alebo z iného materiálu, či v inej farbe," radí Švecová. Kvety - mali by byť súčasťou každej domácnosti, zeleň vytvorí príjemnú atmosféru a ak ich zasadíte do zaujímavých a originálnych črepníkov, môže ísť aj o štýlový a výrazný doplnok Oživte kuchyňu - akýmikoľvek domácimi potrebami, ktoré nesú originálny rukopis a môžu byť stále na očiach - stojany, ozdobné lopáriky, ručne maľované misky, ale napríklad aj atypické nástenné hodiny alebo vkusné dekorácie na stenu Hojdacie kreslo - pohodlie v obývačke a už na prvý pohľad útulnú atmosféru vyčarí aj tradičné hojdacie kreslo; prehoďte cezeň deku a nechajte ho vyniknúť ako solitér v miestnosti Závesy – skúste ozvláštniť samotné záclony, alebo prázdne okná trendy závesmi v teplých farbách Aromatická lampa - spríjemňujúci prvok nemusí byť iba oku viditeľný, ten správny pocit vo vás môže vyvolať aj vôňa z aromalampy alebo vonných sviečok Originálna knižnica - knihy a predovšetkým knižnica, v ktorej sú uložené, dokážu v miestnosti vždy zaujať a vyniknúť, vyskúšajte napríklad závesné a vtipne tvarované knižnice na stenu, prípadne knižnice vytvorené z veľkých písmen Svetlo - ozvláštnite si spálňu či obývačku zaujímavo nainštalovanými žiarovkami, respektíve lampou, ktoré môžu visieť zo stropu alebo ich zavesíte na stenu či naukladáte na poličku


Polonahá aktivistka protestovala v Kyjeve proti Zemanovi

Členka feministického hnutia označila súčasného českého prezidenta za krívajúcu príšeru.

KYJEV, PRAHA. Polonahá aktivistka radikálneho feministického hnutia Femen v piatok - v prvý deň druhého kola českých prezidentských volieb - demonštrovala pred českým veľvyslanectvom v Kyjeve s palicou v ruke a s nápisom na vlastnom tele, ktorý súčasného českého prezidenta Miloša Zemana označoval za "krívajúcu príšeru". O akcii informovalo na svojom webe samotné hnutie. "Na fanúšičky protikandidáta nereagujem," reagoval na otázku agentúry ČTK prezidentov hovorca Jiří Ovčáček. Proti Zemanovi protestovala iná aktivistka Femen - slovami hnutia "sextremistka" - aj v prvom kole volieb, a to priamo počas prezidentovho hlasovania v Prahe. Kričala vtedy, že Zeman je "štetkou" ruského prezidenta Vladimira Putina, a nápis v rovnakom znení mala aj na svojom obnaženom tele. "V deň, keď začína druhé kolo prezidentských volieb v Česku, pred veľvyslanectvom ČR v Kyjeve demonštrovala sextremistka Femen proti Putinovmu obľúbencovi Milošovi Zemanovi vo všetkej kráse. Strašný vzhľad krívajúcej príšery by podľa názoru hnutia mal odstrašiť rozumne uvažujúcich Čechov od kandidáta Zemana. Zemanovo víťazstvo je Putinovým víťazstvom a Putinovo víťazstvo znamená smrť slobodného Česka, "uviedlo hnutie. Jeho aktivistka Oleksandra Nemčinovová sa v piatok podľa serveru Strana.ua najprv omylom obnažila pred slovenským veľvyslanectvom, pretože si poplietla adresu. Ambasáda Česka a Slovenska sa v ukrajinskej metropole nachádzajú vedľa seba, majú zhodné súpisné číslo a adresa sa líši len doplnkovým písmenom. Aktivistka sa nakoniec predviedla hore bez pred oboma diplomatickými misiami. Incident sa odohral ráno po deviatej hodine. "Zhruba po dvoch minútach sa dotyčná obliekla a odišla. K žiadnemu ďalšiemu incidentu už nedošlo," uviedla hovorkyňa českého ministerstva zahraničia Irena Valentová. Slovenská ambasáda v Kyjeve má počas volieb zvýšené bezpečnostné opatrenia. Rovnaká aktivistka Femen nedávno pózovala len v nohavičkách a v role Donalda Trumpa pred veľvyslanectvom USA v Kyjeve. Aktivistke Femen Anželine Diašovej, ktorá vo volebnej miestnosti v pražských Lužinách polonahá vybehla pred Zemana a ktorú prezidentova ochranka zadržala, pražský súd uložil tri mesiace väzenia s ročnou podmienkou. Bola tiež na rok vyhostená z Česka. Zeman v piatok hlasoval na rovnakom mieste ako pred štrnástimi dňami a o vtedajšom incidente žartoval. "Práve čakám, kedy sa zase vyrúti polonahá žena, ale tentoraz už asi nie," poznamenal, keď išiel k volebnej komisii pre hlasovacie lístky. V miestnosti panovali prísnejšie bezpečnostné opatrenia a asi dve desiatky novinárov sa dovnútra nedostali; aktivistka Femen sa pri svojej akcii vydávala za jedného z novinárov.


Pakistanský premiér varoval v OSN pred krvavým kúpeľom v Kašmíre

Región je rozdelený medzi Indiu a Pakistan, nárok na územie si robia obe krajiny.

NEW YORK. Indický premiér Naréndra Módí odsúdil v piatok na pôde Valného zhromaždenia Organizácie Spojených národov (VZ OSN) terorizmus, ale vyhol sa zmienke o tvrdých zásahoch Indie v jej časti himalájskeho regiónu Kašmír. Po ňom neskôr vystúpil s prejavom pakistanský premiér Imrán Chán, ktorý varoval pred krokmi Indie a "krvavým kúpeľom" v Kašmíre. Informovali o tom tlačové agentúry AP a DPA. Región Kašmír je rozdelený medzi Indiu a Pakistan, ale obe tieto susedné krajiny, vlastniace jadrové zbrane, si nárokujú na celý Kašmír. Módí povedal svetovým lídrom zhromaždeným na zasadnutí VZ OSN v New Yorku, že "hlas Indie proti terorizmu má zalarmovať svet proti zlu a znie vážne a nahnevane". Pakistanský premiér Chán tento týždeň už skôr otvorene varoval, že konanie rivala, teda Indie, v Kašmíre môže vyvolať vojnu. Rivali India a Pakistan, krajiny s jadrovými zbraňami, viedli dve zo svojich troch vojen práve kvôli Kašmíru a od 5. augusta sú v patovej situácii, ktorá sa stále zhoršuje. Indický premiér Módí totiž vtedy zbavil časť Kašmíru, ovládanú Indiou, jej obmedzenej autonómie. Módího vláda vedená hinduistickými nacionalistami zaviedla v indickej časti Kašmíru rozsiahle stanné právo, na ktoré dohliada armáda, a prakticky zrušila obyvateľom v regióne s moslimskou väčšinou všetku komunikáciu s okolím. Na zasadnutí VZ OSN vystúpil v piatok s prejavom aj pakistanský premiér Chán a vyzval svet, aby reagoval na tvrdé zásahy Indie v regióne Kašmír. Znova varoval pred možným následkom - "konfrontáciou medzi oboma krajinami vlastniacimi jadrové zbrane" a "bojom až do konca". Dodal, že takýto boj "bude mať následky aj pre svet". Pakistanský premiér vysvetlil, že toto nie je vyhrážka, ale "oprávnená obava". Chán vyhlásil, že OSN má povinnosť konať, predovšetkým donútiť Indiu, aby zrušila stanné právo v Kašmíre. Takisto varoval, že indické opatrenia v Kašmíre zradikalizujú moslimskú mládež, a Módího označil za "arogantného". "Ženy, deti, chorí ľudia sú zavretí ako zvieratá... a keď sa zruší stanné právo, nastane krviprelievanie," doplnil Chán. Napätie medzi týmito dvoma juhoázijskými rivalmi je veľké. Diplomatické vzťahy sú na minime, dvojstranný obchod sa prerušil a cezhraničná doprava sa tiež zastavila.


Traja kandidáti na župana v Banskej Bystrici sa vzdali v prospech Mičeva

Pôvodne mali odstúpiť piati, ale Kašper a Kökény pokračujú v kampani.

BANSKÁ BYSTRICA. Záverečné rokovanie Okrúhleho stola kandidátov na predsedu Banskobystrického samosprávneho kraja (BBSK) sa v stredu 4. októbra vo večerných hodinách skončilo nejednotne. Traja kandidáti sa vzdali v prospech Stanislava Mičeva. Igor Kašper sa rozhodol pokračovať v kampani a Vojtech Kökény chce rómsku problematiku otvoriť vo verejnoprávnom médiu a až po nej vyjadrí podporu kandidátovi s najvyšším potenciálom poraziť súčasné vedenie VÚC. Informácie o výsledkoch Okrúhleho stoja poskytla agentúre SITA jeho administrátorka Jana Orlická. Trojica kandidátov Pavel Greksa, Michal Kantor a Viliam Baňák sa na základe všetkých dostupných prieskumov vzdali svojej kandidatúry na post predsedu v prospech Stanislava Mičeva. Deklaroval som svoj záujem vysloviť podporu najsilnejšiemu kandidátovi a nie marketingovému produktu. Aktuálne pre mňa nie je alternatívou pre rozvoj kraja ani Kotleba, ani Lunter. „Je to kandidát, ktorý spĺňa všetky kritériá autority zorientovanej vo verejnej správe a vo všetkých témach, ktoré súvisia s vedením Úradu BBSK,“ skonštatoval Greksa. Mičev ako jeden z troch najsilnejších vyzývateľov Mariana Kotlebu apeloval na udržanie triezveho politického úsudku. „Aktuálne kŕčovité zásahy politickej reprezentácie do chodu volieb spôsobujú zvyšujúcu sa nechuť voličov ísť voliť a nedôveru v pozitívnu zmenu v kraji a vôbec v jeho rozvoj,“ uviedol Mičev. Definitívne rozhodnutie o štyroch hlasoch kandidátov, ktoré sa v jeho osobe zlúčili, oznámi na tlačovej konferencii v piatok 6. októbra. Igor Kašper sa definitívne rozhodol pokračovať vo svojej kampani do volieb. „Jediný relevantný prieskum sú pre mňa voľby 4. novembra,“ oznámil Kašper. „To, čo môžem brať ako relevantný a silný odkaz voličov z aktuálnych prieskumov verejnej mienky, je najnižšie percento antipatie voči mojej osobe. Deklaroval som svoj záujem vysloviť podporu najsilnejšiemu kandidátovi a nie marketingovému produktu. Aktuálne pre mňa nie je alternatívou pre rozvoj kraja ani Kotleba, ani Lunter,“ vysvetlil svoj postup Kašper. Vojtech Kökény konštatoval, že sa pridal k Okrúhlemu stolu preto, lebo bojuje proti vylučovaniu. Jeho zámerom je otvoriť rómsku tému v rámci diskusie kandidátov vo verejnoprávnom médiu, po ktorej vyjadrí podporu kandidátovi s najvyšším potenciálom poraziť súčasné vedenie VÚC. O kreslo predsedu Banskobystrického samosprávneho kraja sa po odstúpení kandidátov Martina Klusa, Jozefa Šimka, Pavla Greksu, Michala Kantora a Viliama Baňáka bude uchádzať 12 kandidátov, z toho jedna žena. Okrem súčasného predsedu Mariana Kotlebu (Kotleba – ĽSNS) sú to nezávislí kandidáti generálny riaditeľ Múzea SNP a poslanec MsZ v Banskej Bystrici Stanislav Mičev, bývalý primátor Banskej Bystrice Ivan Saktor, podnikateľ Ján Lunter, prednosta Mestského úradu v Brezne Martin Juhaniak a poslanec MsZ v Banskej Bystrici Igor Kašper. Za jednotlivé strany sa o post predsedu uchádzajú kandidáti Alena Pivovarčiová (Nový Parlament), poslanec MsZ vo Zvolene Miroslav Gálik (Národ a spravodlivosť), podpredseda Strany rómskej koalície Vojtech Kökény, Jozef Sásik (Slovenská ľudová strana Andreja Hlinku), Zdenek Očovan (Politická strana NAJ) a predseda Strany moderného Slovenska Milan Urbáni. Voľby do vyšších územných celkov sa uskutočnia 4. novembra. Poslanci Národnej rady SR schválili na jar tohto roku novelu zákona o podmienkach výkonu volebného práva, ktorá stanovuje jednokolovú voľbu predsedov samosprávnych krajov a päťročný výkon ich funkcie.


Správa o stave republiky: Najdôležitejšie myšlienky prezidenta Kisku

Prezident Andrej Kiska predniesol správu o stave republiku, kritizoval vládu za korupciu, Kaliňáka aj neriešenie problémov.

BRATISLAVA. Prezident Andrej Kiska vo svojej tretej správe o stave republiky kritizoval vládu za neriešenie korupcie, vyzval na odstúpenie ministra vnútra Roberta Kaliňáka a podporil európsku integráciu. Vyberáme najdôležitejšie myšlienky z jeho prejavu.


Juncker nepredpokladá ďalší odklad brexitu

Jean-Claude Juncker je pevne presvedčený, že Európska únia bude naďalej existovať.

BRUSEL/ LONDÝN. Odchádzajúci predseda Európskej komisie (EK) Jean-Claude Juncker sa nenazdáva, že Spojené kráľovstvo znova požiada o odloženie svojho vystúpenia z Európskej únie. Briti to "pravdepodobne neurobia", povedal Juncker v rozhovore pre nedeľňajšie vydanie rakúskeho denníka Kurier. Ak by Londýn o odklad brexitu požiadal, Juncker by podľa vlastných slov nepokladal za náležité ich želaniu nevyhovieť. "Ale určite nepadnem na kolená, aby som ich o odloženie prosil," vyhlásil šéf EK. Nemožno však odhadnúť, čo britský premiér Boris Johnson urobí na budúcotýždňovom summite EÚ, pripomenul podľa agentúry APA. Juncker súčasne povedal, že mal vždy vysokú mienku o pragmatizme Britov, pretože "stoja nohami na zemi" a "nezvlhnú im oči, pokiaľ ide o Európu". On sám totiž nie je "vôbec romantik pre Európu", zdôraznil bývalý luxemburský premiér. Juncker je "pevne presvedčený", že Európska únia bude naďalej existovať. Vo svete podľa neho panuje "veľký obdiv pre európske výkony" a jemu "neprestajne klopú na dvere s cieľom uzavrieť obchodné dohody". Obľuba EÚ okrem toho vzrástla po rozhodnutí o brexite. "Preto nemám strach o Európu. Jedine v prípade, ak by sme, v snahe nasledovať populistov, urobili obrovskú chybu a dali sa na ústup z dejín," dodal.


Ľudia si mysleli, že na dúhovom pochode niekto strieľa. Panika si vyžiadala zranených

WASHINGTON. Na dúhovom pochode v americkom Washingtone zavládla panika po tom, ako si ľudia mysleli, že niekto začal v dave strieľať. Polícia uviedla, že niekoľko osôb utrpelo zranenia. Sedem ľudí odviezli do nemocníc. Zástupca polície Guillermo Rivera potvrdil, že zadržali muža, ktorý mal pri sebe zbraň. Žiadne výstrely však nepadli. Predstaviteľ miestnych úradov na sociálnej a mikroblogovacej sieti Twitter krátko po incidente napísal, že na mieste nikto nestrieľal a ľudia sa zranili počas paniky.


Maďarskí socialisti chcú referendum o pripojení sa k Európskej prokuratúre

Predseda opozičnej Maďarskej socialistickej strany pripomenul, že vláda premiéra Viktora Orbána sa bráni prístupu k Európskej prokuratúre.

BUDAPEŠŤ. Opozičná Maďarská socialistická strana (MSZP) v nadchádzajúcich dňoch predloží návrh na vypísanie referenda v otázkach pristúpenia Maďarska k Európskej prokuratúre (EPPO) a využitia finančných prostriedkov určených vládou na komunikáciu. Podľa agentúry MTI to v piatok v Budapešti oznámil predseda MSZP Bertalan Tóth. Iniciatívu, o ktorej socialisti rozhodli vo štvrtok na schôdzke predsedníctva strany, označili za referendum na ochranu verejných financií. Podľa predsedu cieľom plebiscitu je, aby parlament zaviazal vládu k prístupu Maďarska k Európskej prokuratúre, a aby vláda miliardové financie určené na svoju komunikáciu rozdelila médiám podľa sledovanosti a nie podľa ich vzťahu ku kabinetu. Tóth pripomenul, že vláda premiéra Viktora Orbána sa bráni prístupu k Európskej prokuratúre. "Je zrejmé, že financie z fondov Európskej únie miznú. Akékoľvek podnety v tejto oblasti maďarská prokuratúra jednoducho ignoruje," dodal predseda MSZP.


Pápež František vymenoval za nového hovorcu Vatikánu Mattea Bruniho

Bruni preberá funkciu od Alessandra Gisottiho.

VARIKÁN. Pápež František vymenoval nového hovorcu Vatikánu, Mattea Bruniho, v Británii narodeného predstaviteľa, ktorý mal počas pápežových ciest na starosti mediálnu logistiku. Vo štvrtok o tom informovala tlačová agentúra AP. Bruni preberá funkciu od Alessandra Gisottiho, ktorý sa stal dočasným hovorcom Vatikánu po náhlom odchode Grega Burkea vlani 31. decembra. Gisotti vždy upozorňoval, že jeho funkčné obdobie bude dočasné vzhľadom na náročnosť tohto zamestnania a na povinnosti voči svojej mladej rodine. Vatikán vo štvrtok uviedol, že Gisotti teraz prejde na vatikánsky komunikačný úrad (Dikastérium pre komunikáciu), kde bude zástupcom riaditeľa mediálneho oddelenia. Bruniho vymenovanie je najnovším krokom v reorganizácii komunikačnej činnosti Svätej stolice za pápeža Františka.


Pri útoku na mierové sily OSN v Mali zahynuli dvaja vojaci

Obeťami útoku sa stali príslušníci čadského kontingentu OSN.

BAMAKO. Najmenej dvaja príslušníci misie OSN v africkom štáte Mali prišli o život a ďalší desiati utrpeli zranenia pri mínometnom útoku na ich tábor v lokalite Aguelhoc v regióne Kidal na severe krajiny. Obeťami útoku sa stali príslušníci čadského kontingentu OSN, informovala agentúra AP. Agentúra dodala, že k zodpovednosti za útok sa zatiaľ nikto neprihlásil. Oblasť, kde sa odohral, je známa tým, že sú v nej aktívne skupiny islamistických extrémistov. Kidal patril k tým malijským mestám, ktoré sa v roku 2012 ocitli pod kontrolou džihádistov. Z týchto bášt na severe Mali džihádistov vyhnali Francúzskom vedené mierové jednotky. Džihádisti sú momentálne rozdrobení a izolovaní v púštnych oblastiach Mali, odkiaľ sporadicky útočia na medzinárodné mierové sily.


Danko vyhlásil ďalšiu voľbu kandidátov na Ústavný súd

Kandidátov možno navrhovať do 26. augusta.

BRATISLAVA. Ďalšia voľba chýbajúcich kandidátov na sudcov Ústavného súdu (ÚS) SR bude na septembrovej schôdzi. Kandidátov možno navrhovať do 26. augusta do 12.00 h. Rozhodol o tom predseda Národnej rady SR Andrej Danko (SNS). Voľba má byť na schôdzi, ktorá sa začne 10. septembra. Zákonodarcom sa v doterajších voľbách nepodarilo zvoliť plný počet chýbajúcich kandidátov. V poslednom hlasovaní, ktoré bolo na aktuálnej schôdzi, vybrali iba dvoch. Spolu tak parlament doteraz zvolil 14 kandidátov. Do plného počtu 18 teda chýbajú ešte štyria. Na Ústavnom súde SR sa vo februári uvoľnilo deväť sudcovských miest. Parlament mal zvoliť dvojnásobný počet, teda 18 kandidátov, z ktorých mala hlava štátu vymenovať deviatich sudcov. Ústavný súd má v súčasnosti sedem z 13 sudcov. Prezidentka SR Zuzana Čaputová povedala, že ústavných sudcov vymenuje, až keď dostane plný počet kandidátov.


Modelka chodila v minisukni, Saudská Arábia ju chce zatknúť

Niektorí z konzervatívnej krajiny chvália ženu za odvahu, iní ju chcú potrestať.

RIJÁD, BRATISLAVA. Saudskoarabské historické mesto Ušajkir sa nachádza v asi najkonzervatívnejšej časti Saudskej Arábie. Video, na ktorom okolo miestnej pevnosti kráča modelka s menom Khulúd, preto mnohých v krajine pobúrilo. Žena je totiž oblečená v minisukni, nemá na hlave šatku a má odhalené aj plecia – čím porušuje tvrdé náboženské saudskoarabské zákony. Video, ktoré miestna modelka pridala na snapchat, preto vyvolalo na sociálnych sieťach búrlivé diskusie. Kým časť vyzýva úrady na jej zatknutie a potrestanie, iní sa zastávajú jej odvahy. Ženy v Saudskej Arábii sú podľa islamského práva povinné nosiť tzv. abáju, teda róbu, ktorá zakrýva celé telo, a šatku na hlave. Podľa servera GDNonline.com už prípad rieši náboženská polícia. Konzervatívnu krajinu nepobúrilo len konanie, ale aj lokalita. Historické mesto Ušajkir sa totiž nachádza v regióne, kde vznikol wahhábizmus – striktná forma islamu, ktorú dodržiava napríklad saudskoarabská kráľovská rodina. Ženy v Saudskej Arábii si nemusia zakrývať tvár, ale musia mať zakryté vlasy a celé telo. Navyše krajina im nepovoľuje šoférovanie ani kontakt s mužom, ktorý nie je súčasťou jej rodiny. Video vyvolalo na internete rôzne názory, píše BBC. „Mali by sme rešpektovať zákony v krajine. Vo Francúzsku je zakázaný nikáb (zakrývajúci tvár) a ženy zaň dostávajú pokutu. V Saudskej Arábii je nosenie abáje a striedmeho oblečenia súčasťou zákonov kráľovstva,“ reagoval jeden z používateľov na twitteri. „Mysel som si, že niekoho zabila či mala bombu,“ napísal opačný názor spisovateľ a filozof Wael al-Gassim. „Vyzerá to, že všetko je to o jej sukni. Som zvedavý, ako má Vízia 2030 uspieť, ak ju zatknú,“ povedal podľa BBC. Reagoval tak na reformný program korunného princa Muhammada bin Salmana, ktorý chce postupne povoliť spoločné premietania v kinách pre mužov aj ženy či koncerty. Aj saudskoarabské noviny pri zobrazení ženy fotografiu úplne rozostrili, pretože bola „neetická“. Žene môže teraz hroziť trest.


Markíza podala v kauze zmeniek námietku zaujatosti proti sudkyni

BRATISLAVA. Odvolanie Televízie Markíza v kauze podozrivých zmeniek je na Krajskom súde Bratislava. Dostal ho senát, ktorého členkou je sudkyňa Andrea Haitová, sestra štátnej tajomníčky ministerstva spravodlivosti Moniky Jankovskej. TV Markíza má pochybnosti o nezaujatosti Haitovej, preto podala námietku zaujatosti proti tejto členke senátu. "Pani Jankovská je v súdnom spore so spoločnosťou Markíza Slovakia. Preto existuje na strane Markízy pochybnosť o nezaujatosti sudkyne vzhľadom na blízky vzťah s osobou, ktorá je v súdnom spore s Markízou," povedal pre TASR právnik Tomáš Kamenec, ktorý zastupuje televíziu Markíza v kauze takzvaných Kočnerových zmeniek. O námietke má rozhodovať Najvyšší súd SR. Televízia Markíza podala odvolanie proti rozhodnutiu prvostupňového súdu v kauze podozrivých zmeniek v júli. Okresný súd Bratislava 26. apríla 2018 rozhodol v prospech spoločnosti Mariana Kočnera. Podľa Markízy však súd nezobral do úvahy presvedčivé dôkazy, že zmenky sú falošné. Markíza pravosť zmeniek spochybňuje od začiatku súdneho sporu. Súd v apríli rozhodol, že bývalý riaditeľ TV Markíza Pavol Rusko a v druhom rade aj samotná televízna spoločnosť sú povinní preplatiť zmenku v hodnote 8,3 milióna eur spoločnosti Správa a inkaso zmeniek Mariana Kočnera. Rozsudok nie je právoplatný. Sudkyňa vyniesla verdikt v prvom z trojice súdnych sporov, v ktorých firma podnikateľa Kočnera požaduje preplatenie troch zmeniek v celkovej hodnote viac ako 42 miliónov eur. Rozsudok sudkyňa Zuzana Maruniaková odôvodnila tým, že Kočnerova spoločnosť pred súdom preukázala, že je riadnym majiteľom zmenky a má právo požadovať zmenkovú sumu vrátane šesťpercentného úroku, ktorý začal plynúť k dátumu jej splatnosti - 11. júna 2015. Rusko pred súdom dosvedčil, že zmenku 11. júna 2000 podpísal a opísal aj okolnosti, za akých k tomu došlo. Pravosť zmenky a nárok Kočnera tak pred súdom namietala iba súkromná televízia, tej hrozí, že zmenku bude musieť v prípade nemajetnosti Ruska uhradiť. Argumenty televízie sudkyňa označila za nedôvodné a nepreukázané, podľa nej neuniesla dôkazné bremeno svojich tvrdení. V konaní podľa Maruniakovej nebolo preukázané, že by žalovaní nemali povinnosť nesporný záväzok splniť.


Silný dolár znížil ceny ropy

Kurz dolára oproti košu svetových mien vzrástol na 13,5-ročné maximum.

LONDÝN. Ceny ropy zaznamenali pokles, keď vývoj na trhu ovplyvnil rast kurzu dolára. Tento faktor mal na trhy výraznejší vplyv než očakávania obchodníkov, že štáty Organizácie krajín vyvážajúcich ropu (OPEC) sa v najbližšom období dohodnú na obmedzení produkcie. Informovala o tom agentúra Reuters. Kurz dolára oproti košu svetových mien vzrástol na 13,5-ročné maximum po tom, ako prezidentka americkej centrálnej banky Janet Yellenová uviedla, že k rastu úrokových sadzieb by mohlo prísť už čoskoro. To by mohlo znamenať, že Fed by úrokové sadzby mohol zvýšiť už na decembrovom zasadnutí. Cena severomorskej ropnej zmesi Brent s dodávkou v januári klesla oproti uzávierke z predchádzajúceho dňa do 7.19 h SEČ o 38 centov na 46,11 USD (43,03 eura) za barel (159 litrov). Ešte výraznejšie klesla cena americkej ľahkej ropy WTI s decembrovým kontraktom. Dosiahla 44,89 USD/barel, čo znamená pokles o 53 centov.


O KNIHÁCHDan Brown uberá plyn: Veda a náboženstvo sú partneri

Verím, že na svete je viac tvorivej ako deštruktívnej  energie, viac lásky ako nenávisti...

Verím, že na svete je viac tvorivej ako deštruktívnej energie, viac lásky ako nenávisti, a preto mám pri pohľade do budúcnosti ľudstva sklon k optimizmu. Dan Brown absolvoval na vlaňajšom frankfurtskom knižnom veľtrhu aj vystúpenie pre skupinu vybraných novinárov, v ktorej bol aj zástupca Magazínu o knihách. Autor dnes už legendárnej série o geniálnom kryptografovi Robertovi Langdonovi má publikum rád, vie s ním komunikovať a so svojou postavou je natoľko zžitý, že len výborný znalec jeho diela dokáže zistiť, kedy cituje pripravené citáty seba samého a kedy reaguje spontánne.   Román Pôvod je piatym pokračovaním príbehov Roberta Langdona, čo vás inšpirovalo na jeho napísanie?Obvykle vychádzam z toho, čo som niekde čítal alebo videl. Pri jeho zrode bola hudba, konkrétne liturgická skladba Missa Charles Darwin, ktorú skomponoval skladateľ, zhodou okolností môj brat. Stará kresťanská omša bola premiešaná s veľmi modernými výrokmi Charlesa Darwina. Táto fúzia vedy, umenia a náboženstva sa stala katalyzátorom toho, čo sa nakoniec stalo Pôvodom.   Vaši čitatelia sa môžu tešiť na ďalší dynamický príbeh prepletený tajomnými znakmi, sprisahaniami a prekvapivými závermi. S čím zásadným prichádza? Milióny rokov dve otázky definujú naše pátranie po tom, čo znamená byť človekom. Odkiaľ prichádzame? Kam ideme? Keď som počúval slová o stvorení, evolúcii, celé sa to zmenilo na prostú otázku – Prežije Boh vedu? Veda a náboženstvo totiž oddávna zohrávali kľúčovú úlohu pri jeho hľadaní. Tak dlho som hľadal rozdiely medzi nimi, aby som nakoniec dospel k poznaniu, že sú v skutočnosti partnermi. Ide o dva odlišné jazyky, ktoré rozprávajú ten istý príbeh. Oba sú manifestáciou ľudského úsilia pochopiť božské. Vo vede pretrvávajú odpovede, kým náboženstvo dáva prednosť otázkam.Na rozdiel od minulých románov, kde vystupovali len kresťania, Langdonov bývalý žiak, multimilionár a počítačový génius Edmond Kirsch prezentuje biskupovi, imámovi, ako aj rabínovi objav, ktorý má podľa neho rozmetať všetky náboženstvá. To ich predstaviteľov asi nenadchne. Žiadnemu veriacemu sa nemôže páčiť veta, že Boh neprežije. Historicky však žiadni bohovia neprežili. Vyvíjali sa. Keď veda vysvetlila podstatu blesku, odišiel Thor do mytológie. Budúcnosť vidím v technológiách. Po dlhých diskusiách s odborníkmi na umelú inteligenciu, ako aj s mnohými duchovne založenými ľuďmi som presvedčený, že vznikne akési spoločné vedomie, a teda nebudeme potrebovať vonkajšieho Boha, ktorý nás sleduje, hodnotí, trestá, ale aj pomáha. Francúzsky spisovateľ Michele Houellebecq na rozdiel od vás tvrdí, že ľudstvo nemôže byť bez Boha. Skúste sa na to opýtať miliardy ateistov, ktorí práve teraz žijú bez neho a majú sa fajn. Ak chceme prežiť ako druh, musíme sa stále učiť, klásť ťažké otázky a zotrvávať v dialógu zvlášť s tými ľuďmi, s ktorými nesúhlasíme. Ateisti musia pripustiť, že existuje na svete nesmierne veľa dobrého, ktoré pochádza od veriacich ľudí. A nábožensky založení ľudia musia akceptovať, že nemajú monopol na morálku a neveriaci môžu byť rovnako dobrí ľudia a filantropi.   Vo svojich knihách sa venujete náboženstvám, ale úplne v nich absentuje teraz taký aktuálny terorizmus. Terorizmus nemá nič spoločné s náboženstvom. Podľa mňa má pôvod v politickej nerovnosti, násilí a strachu. Možno sa vám zdá, že teraz je to hlavne moslimský problém, ale ide to naprieč všetkými ideológiami, pozrite sa na moju krajinu, kde sa vraciame k takmer inkvizičným procesom zo Salemu. Náboženstvo sa v tomto prípade zneužíva a slúži len na zastieranie.V Pôvode Edmond Kirsch odhaľuje, odkiaľ prichádzame, ale kam podľa vás spejeme? Aký koniec čaká ľudstvo? Neexistuje technologický poznatok, ktorý by človek nezneužil ako zbraň. Ľudia sa naučili na ohni variť, ale rovnako tak vypáliť susedom dedinu. Pokračovať by sme mohli až po jadrovú energiu. Ale hoci má ľudstvo už teraz schopnosť sa zničiť, doteraz to neurobilo. Verím, že na svete je viac tvorivej ako deštruktívnej energie, viac lásky ako nenávisti, a preto mám sklon k optimizmu.   Kde sú korene vášho nadšenia kódmi a hádankami? Moji rodičia boli vo viere úplne odlišní. Matka bola hlboko veriaca, sedával som pri nej v kostole a otáčal strany, keď hrala na organe, otec matematik bol autor mnohých kníh. Hudba aj matematika sú jazyky symbolov. Na Vianoce sme namiesto darčekov našli pod stromčekom kartičku s hlavolamom alebo inštrukciami typu choď do komory, kde sa nachádzala ďalšia indícia, až sme napokon objavili darčeky. Už ako dieťa som mal z toho zábavu, a preto som sa takisto snažil napísať svoje knihy. Lov pokladov bol u mňa vždy na poprednom mieste.   Da Vinciho kód sa považuje za bibliu konšpirácie, pracujete s nimi aj v Pôvode, kde sa spomína fiktívny blog ConspiracyNet. Aký je váš názor na fenomén lživých správ a alternatívnych faktov? Jeden z cieľov, s ktorými som písal Da Vinciho kód, bol, že ľudia si budú klásť otázky, prečo veria v to, v čo veria. Prečítajú si evanjeliá, budú nad nimi rozmýšľať. Či im to dáva zmysel, odkiaľ pochádzajú informácie v nich obsiahnuté. Nikdy som nechcel presvedčiť niekoho o alternatívnom príbehu Ježiša Krista. Chcel som začať dialóg. A práve teraz, viac ako kedykoľvek inokedy, lebo aj v Pôvode sa nachádzajú konšpiračné odkazy, si musíme ešte dôraznejšie preverovať, prečo niečomu veríme, aký je zdroj našich informácií, a musíme byť veľmi pozorní, čo považujeme za nespochybniteľný fakt.   Páči sa vám Ecovo Foucaultovo kyvadlo? Mám rád Umberta Eca, ale on nemá rád mňa. (Eco od vyjdenia da Vinciho kódu opakovane tvrdil, že Dan Brown je postava z jeho románu. Americký spisovateľ doteraz popieral, že by Eca čítal. Pre náš magazín priznal prvý raz opak.)   Akým spôsobom tvoríte?V prvom rade čítam. Takmer výlučne literatúru faktu. Tento proces trvá minimálne pol roka. A keď na niečo nedokážem nájsť odpoveď, obraciam sa na odborníkov. Niekedy neviete, že niečo potrebujete, až kým to nenájdete. Chcel som napríklad, aby sa dej odohrával v chráme Sagrada Familia v Barcelone, ale až pri tretej návšteve som našiel úzke schody, pri ktorých som si pomyslel, tu by sa mal niekto zabiť a musím upraviť dej tým smerom. Aké knihy alebo autorov čítate?Za posledné roky som prečítal stovky kníh, ale ani jednu beletriu. Zvyknem si prelistovať pár kapitol z kníh, o ktorých sa hovorí, aby som predsa len ostal na tepe doby. Ak už si mám nejakú vybrať, tak sa skôr vraciam ku klasike, napríklad ku v Pôvode spomínanom románu O myšiach a ľuďoch, pre silu ich rozprávania. U nás ju má takmer každá školská knižnica. Neskôr som zistil, že väčšina ľudí mimo Ameriky ju zrejme nečítala. Dúfam, že čitatelia pochopia záver aj bez znalosti Steinbeckovho románu alebo ešte lepšie, siahnu po ňom. V Pôvode ste uprednostnili Španielsko a dokonca aj kráľovskú rodinu.Žil som tam dlhý čas a študoval na univerzite v Seville, neskôr som sa tam často vracal. Kráľovská rodina predstavuje spojenie starého a nového. Španielsko má za sebou bohaté dejiny starobylej katolíckej krajiny. Pôsobia tu fantastickí vedci a jeden z najvýkonnejších počítačov sveta sa nachádza v Barcelone. Ideálna kombinácia protipólov.   Kedy Robert Langdon konečne nájde ženu svojho života?Často mi čitatelia hovoria, nájdite mu už konečne partnerku. Neviem, aký život vediete vy, ale táto kniha sa odohráva prevažne v priebehu 24 hodín, a to je na mňa trochu prikrátko na vzťah. Možno nabudúce.   Ste spokojný s filmovými adaptáciami a najmä s Tomom Hanksom?Mám svoju predstavu o tom, ako by mal môj hlavný hrdina vyzerať. Veľa ľudí sa ma pýtalo, či som už pri písaní Da Vinciho kódu myslel na Toma Hanksa, na čo som odpovedal, písal som ho v nádeji, že predám toľko kusov, aby som mal na živobytie. Podľa mňa je veľmi náročné stlačiť obsah akejkoľvek knihy do dvojhodinového film. Pre mňa je najdôležitejšie, že Ron Howard s Tomom Hanksom zachovali základné otázky, ktoré tieto príbehy kladú - kam speje ľudstvo a ako je možné ho zachrániť, za čo som im veľmi vďačný. Lebo to nemuseli vôbec urobiť.   Tento rok dostal Nobelovu cenu Kazuo Ishiguro. Možno nastáva čas, keď aj komerčne úspešní autori sa dostanú do pozornosti švédskej akadémie.Ja nie som ani Faulkner ani Dostojevskij. Pochopiteľne, že by ma akékoľvek literárne ocenenie potešilo, ale snažím sa písať také knihy, ktoré je zábava čítať a ešte sa pri tom aj trochu zamyslíte. Mám rád svojich fanúšikov, rád sa o svojich knihách rozprávam, ale nepíšem ich s cieľom niekedy získať nejakú cenu.   Ako zvládate kritiku, ktorá vás naháňa od prvého okamihu? Bez ohľadu, či píšete, skladáte hudbu, alebo maľujete obrazy, jediné, čo musíte brať na zreteľ, je váš vkus. Musíte vytvoriť dielo, ktoré sa bude v prvom rade páčiť vám. Existuje množstvo kritikov, ktorí evidentne nemajú so mnou rovnaký vkus. Lenže ak nemáte rád moje knihy, máte na výber desiatky ďalších. Nebudem sa tváriť, že by sa ma zlé kritiky nedotkli. Každého, čo niečo tvorí, sa dotknú, ale život ide ďalej. Z mojej prvej knihy sa kedysi dávno predalo len pár desiatok kusov, z ktorých polovicu kúpila moja matka, aby som nebol nešťastný, takže, verte mi, že som vďačný za každého čitateľa.   ProfilDan Brown (1966 Exeter, USA), autor románov s Robertom Langdonom (Anjeli a démoni, Da Vinciho kód, Stratený symbol, Inferno – Peklo, Pôvod), svoju prvú knihu, humornú príručku 187 mužov, ktorým sa treba vyhnúť. Návod na prežitie romanticky frustrovanej ženy vydal pod ženským pseudonymom Danielle Brownová. Román Digitálna pevnosť (1998) bol jednou z prvých kníh, ktoré mali vlastnú webstránku a existovala aj ako elektronická kniha. Pre jej dej mu NSA dlho odpočúvala telefón a bol častým nedobrovoľným hosťom v jej centrále. Jeho počítač každú hodinu na 60 sekúnd zamrzne, počas nich cvičí.


Hercovi v Bátovciach zajtra môže prísť povolávací rozkaz

Ako ďaleko je Slovensko od Ukrajiny, pýtajú sa umelci v divadle Pôtoň.

Júlia je mladá ukrajinská žena, právnička. Pochádza z rodiny s veľmi dobrým sociálnym zázemím, kde jej nič nechýba. Možno práve preto sa rozhodne vybočiť zo zabehaných koľají a odchádza do nemocníc a na front. Chce ako dobrovoľníčka pomáhať zraneným vojakom. Približne v tom istom čase, keď sa s Júliou zoznámil ukrajinský režisér Sashko Brama, sa o dobrovoľníkov začali hlbšie zaujímať aj protagonisti divadla Pôtoň v Bátovciach. Rozbehli medzinárodný projekt, aby skúmali ich práva a povedali o nich niečo viac ľuďom, ktorí ich s obľubou nazývajú slniečkarmi. Táto téma slovenské a ukrajinské divadlo spojila a podľa autentického príbehu Júlie vznikla nová inscenácia. Volá sa Vojenské meno Rama, premiéru má v pondelok. Prvý impulz pre slovenských a ukrajinských tvorcov priniesol festival Divadelná Nitra pred dvoma rokmi. „Videli sme vtedy predstavenie Sashka Bramu - príbeh Rómea a Júlie, zasadený do reálií rusko-ukrajinského konfliktu, formálne vystavaný ako rockový koncert. Inscenácia patrí medzi naše najzásadnejšie divadelné zážitky,“ hovorí dramaturgička divadla Pôtoň Iveta Ditte Jurčová. Pre ňu aj pre dramaturga Michala Ditteho bolo v tej chvíli podstatné, že vidia na javisku skutočné rebelstvo mladej generácie. Okrem toho, že má odpor k vojne, stavia svojich rodičov pred otázku, aký osud pre svojich potomkov pripravili. „Ukrajinskí umelci nás zasiahli práve v období, keď sa na tento problém u nás v divadle pozeráme z pozície rodičov. Cítime, že spoločnosť na Slovensku, ale i v celej Európe sa uberá nebezpečným smerom, každý deň sa viac a viac radikalizuje,“ hovorí Ditte Jurčová. Ako tvorcov ich to opäť vyzvalo k činu, k úsiliu umelcov spájať a prebúdzať v ľuďoch citlivosť.   Ukrajinský tím tvoria mladí ľudia, a presne tým sú pre divadlo Pôtoň zaujímaví. Témy, ktoré riešia divadelníci v ich veku na Slovensku, sú podľa Ditte Jurčovej neporovnateľné, čo je iste spôsobené reálnou vojnovou hrozbou tamojšieho prostredia. "Zdá sa, že stále žijeme v obláčiku bezpečia. V Divadle Pôtoň sme už dávno tento obláčik odfúkli,“ hovorí. V Bátovciach totiž už takmer desať rokov funguje profesionálna divadelná scéna zámerne na okraji a vytvára inscenácie na základe reálnych sociologických výskumov v teréne. „Nie sme nijakí vizionári, sme skôr bližšie k realite ako mnohí umelci, ktorí žijú a tvoria vo väčších centrách,“ približuje Ditte Jurčová. Do práce s ukrajinským tímom vstúpili bátovskí divadelníci skôr ako konzultanti, ktorí sa usilujú pomenovať, ako fungujú jednotlivé obrazy a situácie. Zhodnú sa na tom, že vojnovú tému treba spracovávať z odstupu aj s humorom, veľa si vzájomne argumentujú o ich miere. "Zvláštne je, že slovenský tím prízvukuje závažnosť témy, ukrajinský zase nemožnosť plného rozkrytia emócií," vraví Ditte Jurčová. "Herečka Nina Khyzna, ktorá hrá Júliu, nám vášnivo vysvetľuje, aké je pre ňu strašné, že tu dnes stojí na javisku s hercom Andrijom Bukhom a zajtra mu môže prísť povolávací rozkaz. Preto sa v tej chvíli musí smiať.“ Režisér Sashko Brama sa vraj pri skúškach nikdy nenasmial tak ako v Bátovciach. Domácich divadelníkov zase teší to, že môžu poskytnúť ukrajinskému tímu také podmienky, aké ešte v žiadnom divadle nemali. Ako ďaleko je teda Slovensko od Ukrajiny? kladú si divadelníci otázku. "Keď si zadáme do vyhľadávača trasu Ľvov, odkiaľ je ukrajinský tím, a bojmi zmietaný Luhansk, ukáže sa nám trasa v čase 18 hodín, 36 minút. Trasa Bátovce - Luhansk je 26 hodín. Presne to je rozdiel v čase - 7 hodín a 24 minút, ktorý slovenský a ukrajinský tím oddeľuje od vojenského konfliktu," upozorňuje Iveta Ditte Jurčová. Inscenácia Vojenské meno Rama je podľa jej slov nielen o osude jednej ženy, ale aj o zlyhaní systému, o zlyhaní štátu. Je príbehom krajiny, kde prestávajú platiť zákony, kde sa policajti správajú rovnako ako zločinci. Aj preto hru vnímajú zároveň ako prológ k ďalšiemu projektu a ďalšiemu výskumu. "Ako ďaleko máme od mašinérie nespravodlivostí, od korupcie a nevyriešených káuz, tak ďaleko alebo blízko je k nám Ukrajina."


Posledné prieskumy pred eurovoľbami v Taliansku ovládli Salviniho populisti

Salvini sa pokúša zjednotiť strany európskych pravicových populistov do jednej spoločnej aliancie.

RÍM. V posledných prieskumoch pred voľbami do Európskeho parlamentu (EP) vedie v Taliansku pravicovo-populistická strana Liga Severu ministra vnútra Mattea Salviniho. Informovala o tom agentúra DPA. V Taliansku začne v noci na sobotu platiť dvojtýždňové moratórium na zverejňovanie prieskumov nálad voličov. Podľa tým posledných vedie s 31,6 percentami Salviniho Liga Severu. Populisti si však proti predchádzajúcim prieskumom mierne pohoršili (32,3 percenta), doplnila DPA. Protisystémové Hnutie piatich hviezd (M5S), ktoré - i keď s konfliktami - vládne spoločne s Ligou Severu, sa drží na 22,3 percentách. Tesne za ním s 21,4 percentami nasleduje opozičná stredoľavicová Demokratická strana. Vyplýva to z priemeru prieskumov webovej stránky YouTrend a agentúry AGI. Nad štyrmi percentami, hranicou zvoliteľnosti v Talianku, sa držia ešte dve politické strany: konzervatívna strana bývalého premiéra Silvia Berlusconiho Forza Italia (9,6 percenta) a krajne pravicová strana Bratia Talianska (Fratelli d'Italia) (5,2 percenta). Salvini sa pokúša zjednotiť strany európskych pravicových populistov do jednej spoločnej aliancie s cieľom zvýšiť ich vplyv v Európskej únii po májových voľbách do EP. Voľby do europarlamentu sa v členských krajinách Únie konajú 23.-26. mája. Talianski voliči si svojich poslancov volia v nedeľu 26. mája.


Roglič prišiel o kľúčového pomocníka, Kruijswijk už na Vuelte nepokračuje

Holanďan skončil na nedávnej Tour tretí.

CULLERA. Holandský cyklista Steven Kruijswijk z tímu Jumbo-Visma v utorok predčasne skončil na španielskej Vuelte. "Tretí muž Tour de France 2019 spadol spolu s trojicou kolegov z Jumbo-Visma počas tímovej časovky a od tej chvíle bojoval s bolesťami kolena. Tie ho donútili vzdať podujatie počas utorkovej štvrtej etapy," informuje internetový portál radsport-news.com. Slovinec Primož Roglič tak stratil významného pomocníka v boji o celkový triumf.


Europoslancom sa nechce cestovať. Navrhujú jednotné sídlo parlamentu

Europoslanci a členovia Európskej komisie sa dvanásťkrát do roka sťahujú z Bruselu do Štrasburgu.

BRUSEL. Poslanci Európskeho parlamentu (EP) sa opäť snažia oživiť myšlienku jednotného sídla tejto inštitúcie a skoncovania so sťahovaním z Bruselu do Štrasburgu dvanásťkrát za rok. Kompenzáciou pre Francúzov a pre Štrasburg by mohlo byť presťahovanie Európskej agentúry pre lieky (EMA) z Londýna a Európskeho kolégia z Brúgg do súčasnej budovy EP. Podľa platnej európskej legislatívy sa europoslanci, ich asistenti, ale aj novinári a členovia Európskej komisie dvanásťkrát do roka sťahujú z Bruselu do Štrasburgu na štvordňové plenárne zasadnutia EP. Opakované snahy poslancov o skoncovanie s touto "pracovnou turistikou" narážajú na neochotu Francúzska, Nemecka a Luxemburska zmeniť stav vecí. O prípadnej zmene situácie, čo znamená otvorenie zmlúv o fungovaní EÚ, by musela hlasovať Európska rada s jednohlasným súhlasom všetkých národných lídrov členských krajín EÚ. "Rozhodnutie Spojeného kráľovstva opustiť Európsku úniu ponúka jedinečnú príležitosť a povinnosť premiestniť Európsku agentúru pre lieky do iného členského štátu," tvrdí nemecký europoslanec Peter Liese v dokumente pre svoju politickú skupinu Európska ľudová strana (EĽS). Ľudovci sú v europarlamente najsilnejšou a najvplyvnejšou frakciou. Belgická televízna stanica RTBF upozornila, že Liese v dokumente pre svoju politickú skupinu uviedol, že europarlament by aj naďalej mohol zasadať v Štrasburgu, ale len raz za rok, aby sa udržiaval dialóg s Radou Európy, ktorá sídli v tomto meste, a lídri EÚ by tu mohli pripraviť aj niekoľko zasadnutí Európskej rady (summit). V podobnom duchu vystupuje aj podpredseda skupiny Zelených v EP, belgický europoslanec Philippe Lamberts, ktorý navrhuje presídliť do Štrasburgu Európske kolégium so sídlom v Bruggách. Je to prestížna vysoká škola, ktorá sa špecializuje na európske záležitosti. "To by dávalo zmysel, lebo Štrasburg je univerzitné mesto a je sídlom Národnej akadémie pre verejnú správu. Štrasburg by sa stal akademickým hlavným mestom Európy," tvrdí Lamberts. Podľa jeho slov má Európsky parlament úlohu spoluzákonodarcu a bolo by oveľa logickejšie, aby sa nachádzal na rovnakom mieste ako ostatné inštitúcie - Európska komisia a Európska rada. Europoslanci budú o týchto návrhoch rokovať v stredu počas plenárneho zasadnutia EP v Štrasburgu. Zhodou okolností v ten istý deň, keď budova štrasburského europarlamentu sa rozšíri o nové krídlo pomenované po českom prezidentovi Václavovi Havlovi. V tomto krídle bude mať sídlo aj európsky ombudsman. Francúzsko zatiaľ ako svoj návrh na presídlenie agentúry EMA z Londýna navrhuje mesto Lille a nie Štrasburg. Podľa Francúzov je Lille ideálne situované mesto "v samotnom srdci Európy" 40 minút od Bruselu, jednu hodinu od Paríža a hodinu vlakom cez eurotunel od Londýna.


Ako Slováci nakupujú potraviny: najviac míňajú na mäso

Najmenej vlani prejedli Prešovčania, najviac Trenčania.

BRATISLAVA. Vlani minul Slovák na nákup potravín a nealkoholických nápojov 864 eur. Najmenej "prejedli" Prešovčania, najviac Trenčania. Uviedla to Eva Sadovská, analytička Slovenského farmárskeho družstva. "Podľa údajov Štatistického úradu minul vlani Slovák na nákup potravín a nealkoholických nápojov v priemere 864 eur. Z celkových spotrebných výdavkov na úrovni 3856 eur tak obyvateľovi našej krajiny ukrojil nákup potravín vyše pätinu. Z toho 784 eur putovalo na nákup potravín, zvyšných 80 eur na nealko nápoje," spresnila. Spomedzi potravín Slovák pritom najviac utratil za mäso, a to 212 eur, nasledovali mlieko, syry a vajcia (146 eur) a chlieb a obilniny (141 eur). "Za sladkosti sme vlani nechali v obchodoch porovnateľnú sumu ako za ovocie, a to asi 60 eur v prepočte na jedného obyvateľa. Z nealkoholických nápojov sme takpovediac na studené nápoje (minerálka, nealko, šťavy) minuli 47 eur, na teplé (káva, čaj, kakao) 33 eur," poznamenala. Upozornila, že nákupné preferencie Slovákov sa menia aj v závislosti od toho, v akej domácnosti žijú. Inak vyzerá nákupný košík dôchodcu a inak pracujúcich rodičov troch malých detí. Iné možnosti má zarábajúci človek, na značné finančné limity už pri nákupe potravín naráža nezamestnaný. Práve domácnosti s nezamestnanými členmi vlani v prepočte na osobu minuli na nákup potravín 525 eur. Naopak, v domácnostiach s pracujúcimi predstavovala podľa Sadovskej táto suma v prepočte na jedného člena 826 eur. "Prekvapením bol ale údaj za starobného dôchodcu, ktorý predstavoval až hodnotu 1055 eur ročne v prepočte na obyvateľa," informovala. Doplnila, že najvyššia suma podľa údajov Štatistického úradu vychádza na obyvateľa Trenčianskeho kraja, a to až 963 eur. Za ním nasledujú obyvatelia Trnavského kraja (925 eur) a Žilinského kraja (902 eur). "Až potom, možno trochu prekvapivo, nasledujú obyvatelia Bratislavského kraja so sumou 890 eur na osobu. Naopak, najmenej prejedia obyvatelia Prešovského kraja, a to 723 eur ročne na osobu," podčiarkla. "Kým obyvateľ krajského mesta minie ročne na nákup potravín a nealkoholických nápojov 935 eur, obyvateľa iného mesta vyjde spomínaný ročný nákup na 891 eur. Obyvateľ vidieka zaplatí ročne za nákupy potravín a nealko nápojov 809 eur," dodala analytička.


Dosiahol svetový výkon roka a zranil sa. Pre majstra sveta sa sezóna skončila

Katarčan Baršim sa zranil na mítingu v Maďarsku.

BERLÍN. Pre úradujúceho majstra sveta v skoku do výšky Mutaza Essu Baršima sa skončila sezóna. Minulý týždeň utrpel pri pokuse o svetový rekord na mítingu v Maďarsku zranenie členka, ktoré si vyžiada operáciu. Dvadsaťsedemročný Katarčan sa zranil pri poslednom pokuse o 246 centimetrov, na konte mal svetový výkon roka 240 cm. Kubánec Javier Sotomayor drží svetový rekord 245 cm od roku 1993. "Neobávam sa, pretože som dostal pozitívne správy od lekárov. Najdôležitejšie je, aby som sa zotavil stopercentne, nepotrebujem nič uponáhľať. Najväčší cieľ sú budúcoročné majstrovstvá sveta v moje domovskej krajine," citovala agentúra DPA Baršima, ktorý si vytkol členok a poškodil väzy. MS 2019 sa v katarskej Dauhe uskutočnia od 28. septembra do 6. októbra.


Martin na úvod semifinále neprekvapil, Banská Bystrica vyhrala o tri góly

Víťaz základnej časti vedie v sérii 1:0 na zápasy. S Martinom v tejto sezóne prehral zo siedmich duelov iba jeden.

(hrá sa na štyri víťazstvá) HC '05 iClinic Banská Bystrica - MHC Martin 6:3 (1:1, 4:2, 1:0) Góly: 10. Bortňák, 22. Pavol Skalický (Handzuš, Higgs), 29. Pavol Skalický, 34. Higgs (Tomáš Surový, Hickmott), 40. Tomáš Surový (Wishart), 53. Hickmott (Higgs, Tomáš Surový) - 7. Korostin (R. Varga, Galamboš), 32. Koyš (Markovič, Galamboš), 35. Branislav Rapáč (Surovka) Vylúčení: 3:5 na 2 min, presilovky: 2:1, oslabenia: 1:0, rozhodovali: J. Konc, Müllner - Holienka, Kacej, 2841 divákov Banská Bystrica: Bacashihua - Wishart, Mislav Rosandič, Kubka, Sersen, Carlsson, V. Mihálik, Sedlák - D. Buc, T. Surový, Hickmott - Kafka, T. Zigo, Truchno - Handzuš, Higgs, Skalický - Lamper, Bortňák, Matoušek - Češík Martin: M. Corbeil - Pulli, Lukáš Kozák, Salija, Bačik, Brňák, Peter König, Pacalaj, Rusina - R. Varga, Galamboš, Korostin - P. Koyš, Heizer, Markovič - Surovka, R. Dlouhý, B. Rapáč - Jurášek, Pokrivčák, Rzavský BANSKÁ BYSTRICA. Dokázali to, čo sa nikomu nepodarilo šestnásť rokov. Hráči Martina vo štvrťfinále play-off Tipsport ligy prekvapujúco vyradili Košice po výsledku 4:2 na zápasy. Ich súper sa pritom medzi najlepšiu štvoricu najvyššej slovenskej hokejovej súťaže naposledy nedostal v ročníku 2000/2001. Naopak, prekvapenie nedopustil víťaz základnej časti z Banskej Bystrice, hoci s Novými Zámkami raz prehral. A favoritom je aj v semifinále. Hneď na úvod svoju úlohu potvrdil. V prvom zápase vyhral na domácom čase 6:3. Hostia pritom začali lepšie - ujali sa vedenia presným zásahom Sergeja Korostina. V oslabení na to odpovedal Dalibor Bortňák a v prvej polovici druhej tretiny dva góly Pavla Skalického zabezpečili domácim hokejistom náskok. Ten skorigoval v 32. minúte Patrik Koyš, ale vzápätí skóroval domáci Brock Higgs a ešte pred druhou sirénou na gól hosťujúceho Branislava Rapáča reagoval kapitán Banskej Bystrice Tomáš Surový gólom na 5:3. Podarilo sa mu to len deväť sekúnd pred koncom prostrednej tretiny. V záverečnej dvadsaťminútovke sa strelecky presadil iba domáci Jordan Hickmott a stanovil konečný rezultát duelu. Bystričania tak zlepšili štatistiku vzájomných súbojov s Martinom v tejto sezóne. Tímy nastúpili proti sebe sedemkrát, Martin sa tešil z výhry iba raz. Druhý zápas je na programe v nedeľu 2. apríla o 18.00 h opäť v Banskej Bystrici. Vladimír Országh, tréner Banskej Bystrice: "My sme sa ťažšie rozbiehali. Prvá tretina nebola ideálna, v druhej to už bolo lepšie. Veľmi dôležitý moment pre vývoj zápasu bol gól niekoľko sekúnd pred koncom druhej tretiny. V tretej sme si výsledok postrážili. Ten nevýrazný začiatok bol spôsobený aj tým, že sme dlhšie nehrali. Ja len dúfam, že v druhom zápase sa vyvarujeme nedostatkov s vedomím, že na nás čaká zasa veľmi ťažký duel." Pavel Paukovček, tréner Martina: "Proti takému silnému súperovi nemôžeme urobiť toľko individuálnych chýb. Chalanom nemám čo vyčítať, určite nie bojovnosť. No chyby nás dostávali do kolien. Škoda gólu na 4:2 pre domácich. Je to pre nás poučenie, v ďalšom zápase sa musíme vyvarovať chýb." Budeme robiť to, čo nás zdobilo proti Košiciam, keď sme výborne bránili a brankárovi pomáhali. Proti Bystrici sa nám každá jedna chyba vypomstí. My sme totiž v útoku dopadli celkom dobre, len tá obrana... Tomáš Surový, kapitán, autor jedného gólu Banskej Bystrice: "Je to dobrá výhra proti veľmi dobrému mužstvu. Vedieme 1:0 - a to je tak všetko. Martinčania majú bojovné mužstvo, aj preto sme radi, že sme tento vstup zvládli. Urobíme všetko, aby sme aj v nedeľu zvíťazili a stav série pre nás zvýraznili." Pavol Skalický, dvojgólový strelec domácich: "Martinčania na nás vybehli, no v druhej tretine sme sa upokojili a tretiu sme už hrali veľmi zodpovedne. Mňa dva góly potešili. Zápas to bol náročný, v zodpovednosti nesmieme poľaviť." Patrik Koyš, strelec jedného gólu Martina: "Po výbornom vstupe sme očakávali väčší nátlak súpera. Otupili sme ho, no bohužiaľ sme vo vlastnej presilovke dostali Bystricu na koňa. Neodohrali sme zlý zápas, len tie chyby... Určite treba zjednodušiť hru v obrannom pásme a dostávať puky von. Budeme robiť to, čo nás zdobilo proti Košiciam, keď sme výborne bránili a brankárovi pomáhali. Proti Bystrici sa nám každá jedna chyba vypomstí. My sme totiž v útoku dopadli celkom dobre, len tá obrana... Avšak presvedčili sme sa, že proti Bystrici môžeme hrať. Korčuľovali sme dobre celý zápas, únavu sme nepociťovali."


USA nemajú na Irán žiadnu páku, tvrdí guvernér iránskej centrálnej banky

Američania uvalili na Irán nové sankcie.

TEHERÁN. Guvernér iránskej centrálnej banky v piatok uviedol, že nové americké sankcie voči nej sú symptómom neschopnosti Washingtonu nájsť nejakú "páku" na Irán. Informovala o tom agentúra AFP. "Uvalenie sankcií na centrálnu banku zo strany americkej administratívy opäť ukazuje, aké majú prázdne ruky pri hľadaní páky voči Iránu," citovala AFP guvernéra centrálnej banky Abdalnásira Hemmátího. Americký prezident Donald Trump v piatok oznámil, že jeho administratíva uvaľuje dodatočné sankcie voči Iránu po útokoch na saudskoarabské ropné zariadenia, z ktorých USA obviňujú Teherán. "Práve sme uvalili sankcie na iránsku národnú banku," uviedol Trump v Oválnej pracovni Bieleho domu počas stretnutia s austrálskym premiérom Scottom Morrisonom. Neskôr spresnil, že mal na mysli iránsku centrálnu banku. Podľa Trumpa ide o "najvyššie" sankcie, aké kedy boli uvalené na nejakú krajinu. Vyzval pritom Irán, aby upustil od "teroru". Irán popiera obvinenia z účasti na útokoch v Saudskej Arábii. K napadnutiu zariadení pomocou dronov sa prihlásili povstalci podporovaní Iránom, proti ktorým bojuje v Jemene koalícia na čele so Saudskou Arábiou. Tieto útoky a vzájomné obviňovanie pritom zvyšujú obavy z eskalácie v tomto regióne. USA už uvalili viaceré sankcie voči Iránu, odkedy Washington odstúpil vlani v novembri od medzinárodnej jadrovej dohody s Iránom, pripomína agentúra AP.


Starostu obvinili z korupcie, aj tak neodstúpi

Predčasné voľby sa zrejme konať nebudú. Miestne zastupiteľstvo síce vyslovilo starostovi nedôveru, no z postu ho odvolať nemôže.

DEVÍNSKA NOVÁ VES. Starosta Devínskej Novej Vsi Milan Jambor neodstúpi. Vyhlásil to na mimoriadnom miestnom zastupiteľstve, ktoré zvolali poslanci z klubu Devínska Inak potom, čo bol starosta obvinený z korupcie. Jambor sa cíti nevinný a vo funkcii chce zotrvať. „Legitimitu som získal od občanov, a preto sa budem zodpovedať im, nie poslancom,“ povedal Jambor. Starostu stíha Národná kriminálna agentúra za korupciu. Údajne totiž podplatil pracovníka úradu, aby schválil žiadosť firmy Grit Stone na prevádzkovanie mobilného zariadenia na spracovanie odpadu. Jambor sa k prípadu vyjadriť nechcel. „Nebudem komunikovať s médiami, kým sa neskončí vyšetrovanie,“ odpovedal na otázku, či už bol vypovedať na polícii. Miestne zastupiteľstvo hlasovalo o vyslovení nedôvery starostovi, čím ho vyzvalo na odstúpenie z funkcie. Za návrh, aby starosta odstúpil, hlasovalo šesť poslancov, štyria boli proti a jeden sa zdržal. Uznesenie bolo síce prijaté, no zastupiteľstvo nemá kompetencie starostu z postu stiahnuť. Starosta prichádza o svoju funkciu len vtedy, ak je právoplatne odsúdený za trestný čin alebo sa postu vzdá sám, alebo ho odvolajú občania v referende. Poslanec klubu Devínska Inak Rastislav Tešovič však referendum o odvolaní Jambora nevidí reálne. „Pri referende je potrebná účasť nadpolovičnej väčšiny voličov, a to je problém aj pri normálnych voľbách, ale budeme trvať na tom, aby sa to nezamietlo pod koberec," povedal Tešovič. Starostu Jambora sa zastal poslanec Róbert Bardač, ktorý celú kauzu vidí ako predvolebnú kampaň. „Klub Devínska Inak vždy začína kampaň negatívnou udalosťou, majú to zakódované vo svojej DNA,” povedal Bardač. Poslanci Devínskej Novej Vsi však poukázali na ďalší prešľap starostu a jeho úradu. Pred začiatkom zastupiteľstva vraj nevyvesili oznam o mimoriadnom zastupiteľstve na úradnú tabuľu. Podľa poslancov tak starosta porušil zákon. Miestny úrad zverejnil informáciu o mimoriadnom zasadaní len na internete. Poslanec Michal Gašparík si myslí, že miestny úrad tak urobil účelovo, aby na zastupiteľstvo neprišla verejnosť a médiá.


Zväz na úvod kongresu odovzdal ceny, Kohút ocenil aj Bokroša

Nástupcom Kohúta by sa mohol stať jeden z trojice Šatan, Rusnák a Šmátrala.

BRATISLAVA. Slovenský zväz ľadového hokeja (SZĽH) na úvod stredajšieho kongresu ocenil 24 hokejových osobností. Zlatý odznak SZĽH za celoživotný prínos pre slovenský hokej dostali Juraj Bakoš, Jozef Frühauf, Ladislav Gross, Ivana Hanousková, Jozef Chrenko, Dalimír Jančovič, Ľubomíra Kožanová, František Morvay, Drahomír Mydlo, Igor Nemeček, Štefan Nižňanský, Ján Plandora, Pavol Remžík, Pavol Siroťák, Roman Štamberský, Juraj Široký st., Pavol Učeň, Roman Ulehla, Ladislav Vasilňák, Ľudovít Venutti, Ivan Halmeš, Miroslav Klíma st., Juraj Koval a Maroš Krajči. Odchádzajúci šéf slovenského hokeja Martin Kohút udelil cenu prezidenta SZĽH za osobný prínos dlhoročnému trénerovi Ernestovi Bokrošovi, bývalému dlhoročnému rozhodcovi Petrovi Jonákovi a skúseným funkcionárom Dušanovi Mrázovi a Jozefovi Vrábelovi: "Títo štyria ľudia boli mojou oporou počas uplynulých troch rokov vo funkcii. Majú pevnú vôľu a dlhú históriu v slovenskom hokeji. Boli mojím zrkadlom, ktoré mi otáčali pri mojich rozhodnutiach," povedal Kohút na adresu ocenených. Anketa už bola ukončená. SZĽH takisto odovzdal ocenenia aj svojim partnerom. Kongres následne pokračoval vyhodnotením sezóny 2018/2019. Cenu Karola Faka pre najproduktívnejšieho hráča Extraligy dorastu získal Roman Faith z HC Košice, Cenu Dušana Pašeka pre najlepšieho strelca Extraligy juniorov dostal Sebastián Šmída z MHKM Skalica. Ocenenia získali aj najlepší hráči II. ligy seniorov a St. Nicolaus 1. ligy seniorov. Ocenenie pre najlepšieho brankára I. hokejovej ligy 2018/2019 dostal Adam Trenčan (Michalovce), najlepším obrancom sa stal Juraj Ďurkech (Pov. Bystrica) a titul najlepšieho útočníka si vyslúžil Michal Kokavec (Dubnica). Najproduktívnejším hráčom I. ligy sa stal Martin Kalináč (Topoľčany), ktorý v 39 zápasoch nazbieral 63 bodov (20+43). Program pokračoval voľbou pracovných skupín a správnou mandátovej komisie, potom predniesol správu dosluhujúci prezident SZĽH Kohút. "Počas môjho pôsobenia sa nám podarilo zlepšiť zväzový marketing. V priebehu troch rokov sme sa dostali do plusových čísiel. Zväz je dnes ziskový a dokáže si plniť svoje záväzky," povedal Kohút a takisto vyslovil želanie, aby v štruktúrach hokejového zväzu našlo uplatnenie viac žien. Keď sa Craig ujal reprezentačného kormidla, ľudia na ulici ma zastavovali a pýtali sa, čo som to urobil slovenskému hokeju. Teraz chcú, aby tu zostal. Šéf organizačného výboru MS 2019 Igor Nemeček podal hodnotiacu správu o májovom svetovom šampionáte na Slovensku. Na záver potvrdil, že v slovenskom hokeji už nebude pôsobiť a bude sa sústrediť na prácu v Medzinárodnej hokejovej federácii (IIHF). Za reprezentačný úsek predniesol správu generálny manažér slovenských reprezentácií Miroslav Šatan. "Keď sme menovali Craiga Ramsayho za trénera, takmer nikto na Slovensku ho nepoznal. Podarilo sa nám ho zohnať pri minimálnych finančných požiadavkách. Pod jeho vedením sa nám podarilo zmeniť prístup hráčov k reprezentácii, profesionalita bola na oveľa vyššej úrovni. Popri ňom sa mali možnosť vzdelávať a ďalej trénersky napredovať mladí tréneri ako Vladimír Országh, Róbert Petrovický, Andrej Podkonický, Ivan Droppa či Michal Handzuš. Keď sa Craig ujal reprezentačného kormidla, ľudia na ulici ma zastavovali a pýtali sa, čo som to urobil slovenskému hokeju. Teraz chcú, aby tu zostal," zdôraznil Šatan. Delegáti Kongresu mali na záver svojho stredajšieho zasadnutia voliť zástupcov do svojich orgánov. Volebná komisia SZĽH oficiálne potvrdila troch prezidentských kandidátov. Nástupcom Martina Kohúta by sa mohol stať jeden z trojice Miroslav Šatan, Dárius Rusnák a Jaromír Šmátrala. Prezidentom SZĽH sa stane kandidát, ktorý získa v prvom kole nadpolovičnú väčšinu hlasov. Ak sa tak po prvom hlasovaní nestane, bude nasledovať druhé kolo, do ktorého postúpia dvaja ašpiranti s najvyšším počtom hlasov. O miesta vo Výkonnom výbore SZĽH prejavilo záujem dokopy 35 uchádzačov. VV má deväť členov, pričom jedno miesto je vyhradené pre prezidenta SZĽH a druhé pre zástupcu športovcov. O toto miesto sa uchádzala trojica Branko Radivojevič, Jozef Stümpel a Ľubomír Višňovský. O zvyšných sedem stoličiek vo VV bojovalo na Kongrese 32 uchádzačov. O post predsedu DK SZĽH sa uchádzali štyria kandidáti, o miesto podpredsedu piati.


Zemetrasenie s magnitúdom 6,2 zasiahlo sever Čile

Na vidieku zemetrasenie narušilo základné služby, námorníctvo vylúčilo riziko vzniku vĺn cunami.

SANTIAGO. Severným Čile otriaslo vo štvrtok večer zemetrasenie s magnitúdom 6,2. Čilský Národný pohotovostný úrad informoval, že otrasy zaznamenali o 19:22 miestneho času (23:22 stredoeurópskeho času) a ich epicentrum sa nachádzalo 88,4 kilometra severovýchodne od mesta Iquique. Vychádzali z hĺbky 95 kilometrov. Z postihnutej oblasti zatiaľ nehlásia škody ani zranenia. Podľa spomínaného úradu na niektorých miestach na vidieku zemetrasenie narušilo základné služby. Námorníctvo vylúčilo riziko vzniku vĺn cunami. Čile sa nachádza v takzvanom Ohnivom kruhu a zemetrasenia sú tam pomerne bežné. V roku 2010 v krajine udrelo zemetrasenie s magnitúdom 8,8, ktoré vyvolalo cunami a vyžiadalo si 525 mŕtvych a 26 nezvestných.


Zomrela americká herečka a filantropka Dina Merrillová

Americká herečka  zomrela vo veku 93 rokov.

NEW YORK. Americká herečka a filantropka Dina Merrillová zomrela v pondelok v rodnom New Yorku vo veku 93 rokov. Smutnú informáciu priniesla v utorok tlačová agentúra AP s odvolaním sa na hovorcu rodiny bez ďalších podrobností o okolnostiach úmrtia. Šarmantná svetlovláska, vlastným menom Nedenia Marjorie Huttonová, pochádzala z dobre situovanej rodiny finančníka. Stvárnila množstvo postáv v televíznych produkciách vrátane hosťovaní v seriáloch ako napríklad Batman, The Love Boat, Bonanza a The Nanny, zanechala aj filmografiu obsahujúcu desiatky titulov. V niektorých z celovečerných filmov si zahrala po boku kolegov ako Katharine Hepburnová a Spencer Tracy, Deborah Kerrová a Robert Mitchum, ale aj Burt Lancaster, Cary Grant a Tony Curtis. V Hollywoode ju na sklonku 50. rokov minulého storočia označovali za "novú Grace Kellyovú". Merrillová, ktorá bola aktívna i v podnikateľskej a charitatívnej sfére, bola trikrát vydatá, medzi jej vyvolenými boli nielen dedič firmy Colgate-Palmolive, ale aj hereckí kolegovia Cliff Robertson a Ted Hartley. Štvornásobná mamička sa tešila zo šiestich vnukov.


Katalánci na úteku sa nemôžu zúčastniť na zasadnutí europarlamentu

Súd nevyhovel žiadosti katalánskych separatistov zúčastniť sa na zasadnutí.

BARCELONA. Všeobecný súd Európskej únie v pondelok nevyhovel žiadosti dvojice katalánskych politikov v exile zvolených do Európskeho parlamentu (EP), ktorí žiadali o povolenie zúčastniť sa na utorkovom zasadnutí EP. Informovala o tom agentúra DPA. Bývalý katalánsky premiér Carles Puigdemont a exminister zdravotníctva Toni Comín v piatok požiadali Všeobecný súd Európskej únie, aby prijal opatrenia voči rozhodnutiu Európskeho parlamentu, ktorý im zabránil zúčastniť sa na utorkovom zasadaní. Uviedol to na svojej webovej stránke španielsky denník El País. Španielska Ústredná volebná komisia trvala na tom, že všetci novozvolení poslanci EP musia zložiť slávnostnú prísahu v Madride. Dvojica katalánskych politikov tam neprišla a z toho dôvodu neboli podľa komisie na zozname zvolených zástupcov. Obaja politici sú na úteku pred španielskou justíciou, ktorá ich v súvislosti s neúspešným pokusom o vyhlásenie nezávislosti od Španielska obvinila zo vzbury. Zdržiavajú sa v Belgicku a Madrid zatiaľ neuspel so snahami o ich vydanie na stíhanie do vlasti. Keby sa vrátili do Španielska, hrozí im zatknutie. Ustanovujúca schôdza novozvoleného Európskeho parlamentu, na ktorej zvolia jeho predsedu, sa uskutoční v utorok.


Vedci objavili nový ľudský orgán. Skrýval sa v bruchu

Doteraz si lekári mysleli, že mezentérium je takmer bezvýznamné.

Okružie má v brušnej dutine každý človek. Napriek tomu, že drží pokope všetky brušné vnútornosti, si lekári desaťročia mysleli, že inak je takmer bezvýznamné. Teraz preň prepisujú medicínske učebnice. Ukázalo sa totiž, že okružie je samostatný orgán s vlastnou štruktúrou a funkciou. Orgán klasifikovali prvýkrát minulý rok v lekárskom časopise The Lancet Gastroenterology & Hepatology. Jeho bližšie študovanie dopomôže k liečbe zažívacích a brušných ochorení. Okružie, nazývané tiež mezentérium, je dvojitý záhyb na pobrušnici. Táto blana drží na mieste vnútornosti tak, že ich práve cez okružie pripevňuje na stenu brucha. Doteraz si vedci a lekári mysleli, že je len zložené z viacerých menších a roztrieštených častí. „Anatomický opis, ktorý sme poznali po stáročia, bol nesprávny... Je to jednoducho jeden súvislý celok,“ píše v tlačovej správe objaviteľ mezentéria J. Calvin Coffey. Mezentérium so svojimi kolegami študuje už od roku 2012. Detailne ho skúmali pod mikroskopom a usúdili, že mezentérium je samostatný orgán. V skutočnosti sa pre ľudí nič nemení, ich mezentérium v tele bude fungovať rovnako. Objav však ovplyvní vývoj medicíny. „Teraz poznáme anatómiu aj štruktúru mezentéria. Ďalším krokom bude objaviť jeho funkciu. Ak budeme rozumieť jeho funkcii, budeme vedieť rozpoznať aj abnormálnu funkciu a spoznať tak nové ochorenia,“ píše ďalej Coffey. „Spojte to všetko dokopy a máte základy pre úplne novú vedeckú oblasť.“ Coffey preto požiadal aj o aktualizáciu najznámejších anglických lekárskych učebníc Gray's Anatomy (Grayova anatómia). V praxi štúdium nového orgánu bude viesť k menej invazívnym operáciám v oblasti brucha, zníženiu pooperačných komplikácií, ale aj k rýchlejšiemu zotaveniu pacientov. DOI: 10.1016/S2468-1253(16)30026-7


Návrh prešiel tesne, britský parlament zasadne v sobotu
 Dosiahli dohodu
 Uspeje v parlamente?
 Reakcie
 Odklad netreba
Dôležitá bude sobota
 Schutzov komentár
 Podcast

Poslanci budú diskutovať o revidovanej dohode o brexite.

LONDÝN. Poslanci Dolnej snemovne britského parlamentu vo štvrtok tesným počtom hlasom schválili návrh, aby sa v sobotu 19. októbra konalo mimoriadne zasadnutie parlamentu, na ktorom budú diskutovať o novej revidovanej dohode o brexite. Tú vo štvrtok dosiahol premiér Boris Johnson s Bruselom. Bude to prvýkrát za posledných 37 rokov a celkovo piatykrát od predvečera druhej svetovej vojny, keď britský parlament zasadne v sobotu, píše agentúra AFP. Za mimoriadne zasadnutie hlasovalo 287 poslancov Dolnej snemovne, proti nemu sa ich vyslovilo 275. Dohodu sa podarilo dosiahnuť vo štvrtok vyjednávacím tímom Británie a EÚ pred summitom lídrov členských štátov Únie, ktorý sa začína popoludní. Súčasťou novej dohody už nie je tzv. írska poistka, ktorá bola jedným z hlavných dôvodov neschválenia predchádzajúcej verzie dohody v britskom parlamente. Dohodu musia ešte ratifikovať Európsky aj britský parlament. Dolná komora britského parlamentu z tohto dôvodu zasadne mimoriadne aj v sobotu 19. októbra.


Sterling komicky zakopol o trávnik. Rozhodca odpískal škandalóznu penaltu

Utorňajšie preview

FCL bez Shaqiriho

Utorňajší súhrn

Ako obstáli Slováci

Stredajšie preview

Stredajší súhrn

Plzeň proti Realu

Kuriózna penalta

BRATISLAVA, MANCHESTER. Futbalisti Manchestru City sfúkli v základnej F-skupine Ligy majstrov Šachtar Doneck 6:0, k čomu tromi gólmi prispel aj Gabriel Jesús. Brazílčan úvodné dva góly strelil z pokutových kopov, pričom prvý bol úplne bizarný. Unikajúci Raheem Sterling v 26. minúte pri pokuse o strelu v šestnástke zakopol o trávnik. A spadol. Vyzeralo to až komicky, obranca bol ďaleko od neho, nemal šancu sa ho dotknúť. Maďarský rozhodca Viktor Kassai však napriek tomu odpískal penaltu. Úplne rozhodne, ani chvíľku neváhal. Kassaia neopravil ani jeden z ďalších piatich rozhodcov. Nikto z nich to nevidel? Sterling sa po zápase ospravedlnil rozhodcovi Kassaiovi za to, že ho neupozornil. "Chcel som prelobovať brankára, a potom už neviem, čo sa stalo. Necítil som ani žiadny kontakt, prosto som len zakopol," priznal Sterling. Lige majstrov napriek obrovským finančným výnosom stále chýba videorozhodca (VAR). UEFA vraj uvažuje, že by technológiu využila počas jarných vyraďovacích bojov, ale reálnejšie to vyzerá až od budúcej sezóny.


Macedónsky parlament opäť ratifikoval dohodu o zmene názvu krajiny

Prezident dohodu po prvom schválení parlamentom odmietol podpísať.

SKOPJE. Macedónsky parlament vo štvrtok opätovne ratifikoval dohodu o zmene názvu krajiny, ktorou sa má vyriešiť dlhotrvajúci spor so susedným Gréckom.  Prezident Gjorge Ivanov dohodu po prvom schválení parlamentom odmietol podpísať, po druhom odsúhlasení poslancami ju už však blokovať nemôže. Informovali o tom agentúry AP a APA. Za dohodu, na základe ktorej by sa krajina mala premenovať na Republiku Severné Macedónsko, sa vyslovilo 69 zo 120 poslancov. Na protest proti dohode sa na hlasovaní nezúčastnili poslanci hlavnej konzervatívnej opozičnej strany VMRO-DPMNE, podľa ktorých Macedónsko príliš ustupuje Grécku. Macedónsky zákonodarný zbor už dohodu prijal po prvý raz 20. júna rovnako 69 hlasmi. Prezident Ivanov ju však označil za protiústavnú a odmietol ju potvrdiť svojím podpisom. Na základe ústavy už tentoraz dokument podpísať musí. Kompromisnú dohodu riešiacu spor s Gréckom, ktorý dlho blokuje integračné snahy Macedónska v prípade NATO a EÚ, podpísali ministri zahraničných vecí oboch krajín 17. júna. V Macedónsku i Grécku má však mnohých odporcov namietajúcich, že obsahuje priveľa ústupkov voči druhej strane. Grécko nesúhlasilo s názvom Macedónsko (v macedónčine Makedonija), pretože sa zhoduje s názvom historického severogréckeho regiónu (v starogréčtine Makedoniá). Atény to dávali do súvislosti s možnými územnými nárokmi zo strany Skopje a namietali, že Macedónsko si tým uzurpuje staroveké grécke dedičstvo. K oficiálnej zmene názvu i macedónskej ústavy by malo dôjsť až po referende, ktoré sa očakáva v septembri alebo októbri. Ak občania dohodu v plebiscite odmietnu, budú nasledovať predčasné voľby. Premiér Zoran Zaev minulý týždeň avizoval, že v prípade neúspešného referenda zo svojej funkcie odstúpi. Grécky parlament má hlasovať o dohode až po tom, ako Macedónsko splní všetky požadované kroky, medzi ktoré patria i ústavné zmeny, pripomína AP.


Od novembra bude v meste zakázaná pyrotechnika

Mestskí poslanci odhlasovali, že v uliciach Bratislavy nebudú môcť ľudia používať amatérsku pyrotechniku. Povolené budú len profesionálne ohňostroje, aj to len na Silvestra.

BRATISLAVA. Pre ochranu verejného majetku zakazuje bratislavský magistrát na území Bratislavy od 1. novembra celoročné používanie pyrotechniky, profesionálnych ohňostrojov sa to však netýka. Všeobecne záväzné nariadenie (VZN) o používaní pyrotechnických výrobkov na území Bratislavy mestskí poslanci schválili na štvrtkovom rokovaní zastupiteľstva. Ľudia tak budú mať od novembra zákaz používať výrobky kategórie F2 a F3, čo sú svetlice, petardy a ďalšia pyrotechnika, ktorá spôsobuje hluk. „Je to tá pyrotechnika, ktorú si hocikto môže doma púšťať,“ povedala poslankyňa Soňa Svoreňová. Námestíčka primátora Bratislavy Iveta Plšeková doplnila, že ohňostrojov sa toto VZN nedotklo. Povolené sú tak scénické ohňostroje, ohňostroje, ktoré odpaľuje profesionálna firma, ľudia tiež môžu používať prskavky. Na dodržiavanie zákazu budú dohliadať mestskí policajti, ktorí za porušenie VZN môžu dať pokutu do 500 eur. Všeobecne záväzné nariadenie sa týka používania zábavnej pyrotechniky a iných pyrotechnických výrobkov, ktoré obsahujú výbušné látky alebo zmes látok, ktoré produkujú teplo, svetlo, zvuk, plyn alebo dym a ľudia ich bežne dostanú v obchodoch. Ako v diskusii pred hlasovaním povedal poslanec Jozef Uhler, v prvom rade by mali zakázať predaj pyrotechniky, pretože bez toho mesto všeobecne záväzným nariadením o obmedzení jej používania nič nedosiahne. Plšeková pred novinármi poznamenala, že Bratislava je prvým mestom, ktoré zakáže používanie zábavnej pyrotechniky. Je to podľa nej dobré, pretože ako hlavné mesto Slovenska môže byť inšpiráciou pre ostatné samosprávy. „Ak bude veľký tlak, že samosprávy zakážu používanie zábavnej hlučnej pyrotechniky, môžu ju prestať aj predávať,“ spomenula námestníčka s tým, že prijatie VZN je prvý krok, ktorý môže samospráva urobiť. „Zákaz predaja tejto pyrotechniky nie je v našich rukách,“ ukončila.


Poznali rozhodcovia pravidlá? Prešov namieta voči finálovému výsledku

BRATISLAVA. Vedenie klubu Tatran Prešov v pondelok podalo námietku voči výsledku finále Slovenského pohára na Slovenský zväz hádzanej (SZH). Prešovčania v ňom v nedeľu prehrali po rozstrele s MŠK Považská Bystrica 5:6, v riadnom hracom čase sa zápas skončil 26:26. Tatran tak prišiel o sériu ziskov Slovenského pohára, ktorú ťahal od roku 2007. Podľa Prešovčanov neboli dodržané pravidlá SZH pre streľbu sedemmetrových hodov. Denník SME a športová redakcia TASR zverejňujú stanovisko klubu v plnom znení bez redakčných úprav: "Hádzanársky klub Tatran Prešov dnes podal na Slovenský zväz hádzanej (SZH) námietku voči výsledku finálového duelu Slovenského pohára, v ktorom v nedeľu večer podľahol v dramatickom súboji Považskej Bystrici po rozstrele zo značky sedemmetrových hodov. Dôvodom je nedodržanie medzinárodne uznávaných pravidiel, ktorými sa riadi aj SZH, práve v rozhodujúcom rozstrele. Pravidlá určujú, že po nerozhodnej prvej sérii tímy nominujú ďalších päť hráčov. Ďalej sa ale pokračuje systémom rýchlej smrti. Rozhodujúcou preto mala byť podľa pravidiel nie desiata, ale už siedma séria rozstrelu, v ktorej najprv sedmičku nepremenil Ivanytsia a za Tatran následne skóroval Rábek na 5:4. 'Pre takéto pokračovanie určí každé družstvo opäť piatich hráčov. Všetci, alebo niektorí hráči, môžu byť tí istí ako v prvej sérii. Táto metóda určovania piatich hráčov pokračuje tak dlho, pokiaľ je to nevyhnutné. Avšak o víťazovi sa už rozhodne vtedy, ak je rozdiel v skóre po tom, čo obidve družstvá odstrieľali rovnaký počet hodov,' píše sa v komentári k Pravidlám pre streľbu sedemmetrových hodov (2:2), ktoré v rozpise pre Slovenský pohár určil SZH. Prešovčania problém pred podaním námietky konzultovali aj s medzinárodnými inštitúciami. 'Je to nesporne stanovené v pravidlách hádzanej. Ide teda o ich porušenie, preto sme po dôkladnom zvažovaní podali podľa regúl súťaže námietku. Bez ohľadu na športový zážitok, ktorý finále určite prinieslo a nesporne obetavý výkon Považskej Bystrice, totiž nemôžeme odhliadnuť od toho, že boli porušené pravidlá. Rozhodne tým nechceme znížiť športový výkon oboch mužstiev vo finále, ale pravidlá je potrebné rešpektovať,' uviedol na margo, aj pre Tatran nepríjemnej situácie, generálny manažér klubu Miroslav Benický. Zápas sa v riadnom hracom čase skončil nerozhodne 26:26 (15:12). Situácia sčasti pripomína tú z minulej sezóny, keď v kvalifikačnom stretnutí Pohára EHF medzi islandským tímom Hafnarfjordur a ruským Petrohradom po dvoch zhodných výsledkoch z pohľadu domácich tímov, sa namiesto sedmičiek hralo predĺženie. EHF vtedy rozhodla o zrušení výsledku a islandský tím následne postúpil po nariadenom sedmičkovom rozstrele (4:3), na ktorý musel cestovať za súperom do Ruska. Stal sa tak súperom Tatrana Prešov v skupinovej fáze súťaže." V pokynoch, ktoré SZH uvádza v rozpise súťaže, je uvedené: "Pre takéto pokračovanie určí každé družstvo opäť piatich hráčov. Všetci alebo niektorí hráči môžu byť tí istí ako v prvej sérii. Táto metóda určovania piatich hráčov pokračuje tak dlho pokiaľ je to nevyhnutné. Avšak o víťazovi sa už rozhodne vtedy, ak je rozdiel skóre po tom, čo obidve družstvá odstrieľali rovnaký počet hodov."